RELACION

PËR PROJEKTLIGJIN

“PËR MASAT PROCEDURALE DHE MBROJTJEN E PERSONAVE QË ANGAZHOHEN NË PJESËMARRJEN PUBLIKE NGA PADITË HAPTAZI TË PABAZUARA DHE PROCEDURAT GJYQËSORE ABUZIVE”
I.
QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN
Qëllimi i këtij projektligji është përafrimi i legjislacionit shqiptar me acquis të Bashkimit Evropian, përmes transpozimit të plotë të Direktivës (BE) 2024/1069 të Parlamentit Evropian dhe të Këshillit, datë 11 prill 2024, “Për mbrojtjen e personave që angazhohen në pjesëmarrjen publike nga paditë haptazi të pabazuara ose procedurat gjyqësore abuzive” (Strategic Lawsuits Against Public Participation - SLAPP).

Përmes këtij projektligji synohet krijimi i një kuadri ligjor të posaçëm që garanton mbrojtjen efektive të personave fizikë dhe juridikë që angazhohen në pjesëmarrjen publike nga paditë haptazi të pabazuara dhe procedurat gjyqësore abuzive, të cilat synojnë të pengojnë, kufizojnë ose ndëshkojnë ushtrimin e së drejtës për pjesëmarrje publike në çështje me interes publik.
Paditë strategjike kundër pjesëmarrjes publike, të njohura gjerësisht me termin “SLAPP”, përbëjnë një formë të keqpërdorimit të procedurave ligjore, në të cilën inicimi ose vazhdimi i një procedure gjyqësore nuk synon në mënyrë parësore realizimin apo mbrojtjen legjitime të një të drejte, por përdoret për të ushtruar presion, për të frikësuar, penguar, kufizuar ose ndëshkuar persona që marrin pjesë në debatin publik ose në veprimtari të tjera me interes publik.

Veçantia e këtyre procedurave lidhet me faktin se efekti kufizues ndaj pjesëmarrjes publike mund të prodhohet pavarësisht rezultatit përfundimtar të procesit gjyqësor. Vetë detyrimi për t'u përballur me një proces të gjatë, kompleks dhe të kushtueshëm, shpenzimet për përfaqësim ligjor, angazhimi i konsiderueshëm në kohë dhe burime, pasiguria e krijuar nga procesi dhe pasojat e mundshme në drejtim të reputacionit, mund të krijojnë një efekt frenues jo vetëm ndaj personit të paditur, por edhe ndaj personave të tjerë që mund të angazhohen në pjesëmarrje publike.

Direktiva (BE) 2024/1069 evidenton pikërisht se goditja financiare, kohëzgjatja dhe shumëllojshmëria e procedurave, mund të përdoren si mjete për frikësimin dhe heshtjen e zërave kritikë dhe se praktika të tilla përbëjnë një keqpërdorim të procedurave gjyqësore, e cila në aspektin përfundimtar cenon të drejtën për lirinë e shprehjes. 
Fenomeni nuk kufizohet vetëm te gazetarët apo subjektet mediatike. Pjesëmarrja publike mund të realizohet nga një kategori e gjerë personash dhe subjektesh, përfshirë gazetarët, organizatat e shoqërisë civile, mbrojtësit e të drejtave të njeriut, aktivistët, studiuesit, akademikët, profesionistët, organizatat sindikale, si dhe persona fizikë ose juridikë që kontribuojnë në debatin mbi çështje me interes publik. Edhe Rekomandimi CM/Rec(2024)2 i Komitetit të Ministrave të Këshillit të Evropës mbështetet në një koncept të gjerë të pjesëmarrjes publike dhe nuk e kufizon mbrojtjen vetëm te aktorët tradicionalë të medias.

Për këto arsye, mbrojtja vetëm nëpërmjet rregullave të përgjithshme të procedurës civile mund të mos jetë e mjaftueshme për t'iu përgjigjur specifikave të këtij fenomeni. Në rastet e procedurave abuzive kundër pjesëmarrjes publike, rëndësi të veçantë merr ekzistenca e mekanizmave që veprojnë në një fazë sa më të hershme të procesit, që kufizojnë barrën financiare mbi të paditurin dhe që krijojnë pasoja të qarta ndaj përdorimit abuziv të së drejtës për t'iu drejtuar gjykatës.

Mbështetur në aspektin kushtetues, qëllimi bazë i projektligjit është garantimi i lirisë së shprehjes, si një nga të drejtat fondamentale të garantuara nga Kushtetuta e Republikës së Shqipërisë, si dhe nga instrumentet ndërkombëtare në të cilat Republika e Shqipërisë është palë, e nga të cilat burojnë detyrime për shtetin shqiptar. 
Në këtë kuadër, objektivat që synohen të arrihen përmes këtij projektakti janë:

· Garantimi i mbrojtjes efektive të personave fizikë dhe juridikë që angazhohen në pjesëmarrjen publike nga paditë haptazi të pabazuara dhe procedurat gjyqësore abuzive. 

· Vendosja e masave procedurale që mundësojnë mbrojtjen e të paditurit, përfshirë garancinë për shpenzimet gjyqësore dhe rrëzimin e hershëm të padive haptazi të pabazuara. 

· Përcaktimi i masave kundër procedurave gjyqësore abuzive, përfshirë ngarkimin me shpenzimet gjyqësore, shpërblimin e dëmit dhe publikimin e vendimit gjyqësor. 

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Ky projektligj nuk është parashikuar në Programin e Përgjithshëm Analitik të Projektakteve që do të paraqiten për shqyrtim në Këshillin e Ministrave gjatë vitit 2026 të miratuar me anë të vendimit të Këshillit të Ministrave nr. 812, datë 30.12.2025. 

Ky projektligj hartohet në kuadër të procesit të përafrimit të legjislacionit shqiptar me acquis të Bashkimit Evropian, si një deyrim që i lind shtetit shqiptar nga Marrëveshja e Stabilizim -Asocimit ratifikuar me ligjin nr. 9590, datë 27.7.2006 “Për ratifikimin e “Marrëveshjes së Stabilizim-Asociimit ndërmjet Republikës së Shqipërisë dhe Komuniteteve Europiane e Shteteve të tyre anëtare”.
III.
ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME
Projektligji është hartuar në kuadër të procesit të përafrimit të legjislacionit shqiptar me acquis të Bashkimit Evropian, me qëllim transpozimin e plotë të Direktivës (BE) 2024/1069 të Parlamentit Evropian dhe të Këshillit, datë 11 prill 2024, “Për mbrojtjen e personave që angazhohen në pjesëmarrjen publike nga paditë haptazi të pabazuara ose procedurat gjyqësore abuzive”.

Ky projektligj synon të plotësojë kuadrin ligjor të brendshëm, duke krijuar një mekanizëm procedural efektiv për mbrojtjen e personave fizikë dhe juridikë nga paditë haptazi të pabazuara dhe procedurat gjyqësore abuzive, të ngritura kundër tyre për shkak të ushtrimit të së drejtës për pjesëmarrje publike.
Nga analiza e legjislacionit shqiptar, e kryer nëpërmjet Tabelës së Përputhshmërisë, rezulton se, megjithëse Kodi i Procedurës Civile përmban rregulla të përgjithshme mbi zhvillimin e procesit gjyqësor dhe zhvillimin e procedurës civile, ai nuk parashikon një regjim të posaçëm procedural për trajtimin e padive haptazi të pabazuara ose procedurave gjyqësore abuzive kundër pjesëmarrjes publike, sipas standardeve të përcaktuara nga Direktiva.

Në këto kushte, është vlerësuar e nevojshme ndërhyrja në kuadrin ligjor ekzistues, me qëllim krijimin e një kuadri të posaçëm për rregullimin e masave dhe procedurave të kërkuara nga Direktiva (BE) 2024/1069.

Duke pasur në konsideratë natyrën dhe objektin specifik të këtyre masave, është vlerësuar se transpozimi i Direktivës nëpërmjet një ligji të veçantë mundëson rregullimin e tyre në mënyrë të unifikuar dhe sistematike në një akt të vetëm. Direktiva parashikon një tërësi masash dhe rregullash të posaçme procedurale, të cilat lidhen në mënyrë specifike me mbrojtjen e personave që angazhohen në pjesëmarrjen publike nga paditë haptazi të pabazuara dhe procedurat gjyqësore abuzive. Rregullimi i tyre në një akt të vetëm shmang nevojën për ndërhyrje të shumta dhe të shpërndara në dispozitat e Kodit të Procedurës Civile dhe mundëson identifikimin e qartë të rregullave të posaçme që zbatohen për këtë kategori procedimesh.

Në këtë kuadër është vlerësuar se miratimi i një ligji të veçantë, me shumicë të cilësuar, përbën zgjidhjen e përshtatshme legjislative për rregullimin e masave dhe garancive procedurale të parashikuara nga Direktiva, duke ruajtur njëkohësisht koherencën me sistemin ekzistues të procedurës civile. Kjo qasje mundëson përcaktimin e një kuadri të posaçëm dhe të plotë rregullator, pa qenë e nevojshme ndërhyrja në dispozitat e Kodit të Procedurës Civile.

Zgjedhja e kësaj forme rregullimi mbështetet në nevojën për të ruajtur lidhjen sistematike ndërmjet dispozitave të posaçme të projektligjit dhe rregullave të përgjithshme të procedurës civile. Në këtë drejtim, projektligji nuk synon krijimin e një regjimi procedural të shkëputur nga kuadri ekzistues, por vendosjen e rregullave të posaçme, të cilat zbatohen për procedimet që përfshihen në fushën e tij të zbatimit. Kodi i Procedurës Civile vijon të përbëjë kuadrin e përgjithshëm procedural, ndërsa ligji i veçantë përcakton masat dhe garancitë procedurale që zbatohen specifikisht për mbrojtjen nga paditë haptazi të pabazuara dhe procedurat gjyqësore abuzive kundër pjesëmarrjes publike. Për çështjet që nuk rregullohen shprehimisht nga ligji i veçantë, vijojnë të zbatohen rregullat e Kodit të Procedurës Civile.

Në këtë mënyrë, miratimi i një ligji të veçantë me shumicë të cilësuar synon të sigurojë një rregullim të plotë dhe të qëndrueshëm të mekanizmave të mbrojtjes së parashikuar nga Direktiva, duke respektuar parimin e sigurisë juridike, duke shmangur mbivendosjen e panevojshme të dispozitave dhe duke garantuar qartësinë në zbatimin e rregullave të përgjithshme dhe të posaçme procedurale.
Në fazën fillestare të hartimit të paketës ligjore për transpozimin e Direktivës (BE) 2024/1069, Ministria e Drejtësisë kishte parashikuar një zgjidhje legjislative që konsistonte në miratimin e një ligji të veçantë për mbrojtjen nga paditë haptazi të pabazuara dhe procedurat gjyqësore abuzive (SLAPP), të shoqëruar me një ndërhyrje të kufizuar në Kodin e Procedurës Civile, me qëllim përcaktimin e lidhjes sistematike ndërmjet rregullave të përgjithshme procedurale dhe atyre të posaçme.

Megjithatë, gjatë konsultimeve paraprake me grupet e interesit, në veçanti me përfaqësuesit e komunitetit të gazetarëve dhe të organizatave të shoqërisë civile, u ngritën diskutime lidhur me respektimin dhe zbatimin e parimit lex specialis derogat legi generali, si dhe me mënyrën e ndërveprimit ndërmjet dispozitave të ligjit të posaçëm dhe atyre të Kodit të Procedurës Civile. Këto aspekte u evidentuan gjithashtu edhe në komentet e ekspertëve të Këshillit të Evropës, në kuadër të procesit të konsultimit të projektligjit, duke nxjerrë në pah nevojën për qartësimin e marrëdhënies ndërmjet dy akteve dhe shmangien e paqartësive të mundshme në zbatimin e tyre.

Në vlerësim të këtyre diskutimeve dhe komenteve, si dhe duke pasur parasysh nevojën për të garantuar një kuadër ligjor të qartë, të unifikuar dhe koherent, Ministria e Drejtësisë rishikoi qasjen fillestare, duke zgjedhur transpozimin e Direktivës nëpërmjet një ligji të veçantë, të miratuar me shumicë të cilësuar (sipas nenit 81 pika 2 të Kushtetutës), pa ndërhyrë në dispozitat e Kodit të Procedurës Civile. Miratimi i projektligjit me shumicë të cilësuar sipas nenit 81 pika 2 të Kushtetutës, bën të panevojshëm ndërhyrjen në Kodin e Procedurës Civile. Kjo zgjidhje merr në konsideratë natyrën procedurale të dispozitave të projektligjit dhe nevojën për respektimin e kërkesave kushtetuese që lidhen me miratimin e rregullimeve të kësaj natyre. Njëkohësisht, ajo mundëson ruajtjen e karakterit të posaçëm të mekanizmave mbrojtës anti-SLAPP, duke përcaktuar në vetë projektligjin raportin me Kodin e Procedurës Civile dhe zbatimin plotësues të dispozitave të tij për çështjet që nuk rregullohen shprehimisht nga ligji i veçantë.
Nga pikëpamja kushtetuese, propozimi i një ligji të veçantë me shumice të cilësuar mbështetetet në argumentet si vijon: 

Së pari, përcaktimi i shumicës së cilësuar për miratimin e projektligjit “Për mbrojtjen e personave që angazhohen në pjesëmarrjen publike nga paditë haptazi të pabazuara ose procedurat gjyqësore abuzive (SLAPP)” lidhet me natyrën dhe përmbajtjen materiale të dispozitave të propozuara. Megjithëse projektligji synon mbrojtjen e lirisë së shprehjes dhe të pjesëmarrjes publike, mjetet për realizimin e këtij qëllimi, kanë në një pjesë të rëndësishme natyrë procedurale gjyqësore dhe ndërthuren drejtpërdrejt me rregullat e gjykimit civil.

Konkretisht, projektligji parashikon mekanizma për kërkimin dhe shqyrtimin e garancisë për shpenzimet gjyqësore, rrëzimin e hershëm të padive haptazi të pabazuara, trajtimin e kërkesës përkatëse dhe raportin e saj me shqyrtimin e çështjes kryesore, përfshirë pezullimin e procedimit sipas kushteve të projektligjit, si dhe rregulla të posaçme për barrën e provës. Ai përcakton gjithashtu masa kundër procedurave gjyqësore abuzive, si ngarkimi me shpenzimet gjyqësore, shpërblimi i dëmit, gjobat dhe publikimi i vendimit gjyqësor. Këto rregullime ndikojnë në pozitën procedurale të palëve, në kompetencat dhe mënyrën e veprimit të gjykatës, në ecurinë e gjykimit dhe në pasojat e vendimmarrjes gjyqësore.

Në këtë kuptim, fakti që rregullat parashikohen në një ligj të veçantë, dhe jo nëpërmjet ndryshimeve të Kodit të Procedurës Civile, nuk përbën në vetvete kriterin përcaktues për shumicën me të cilën duhet të miratohen. Për vlerësimin e shumicës parlamentare rëndësi merr objekti dhe përmbajtja materiale e normave, veçanërisht nëse ato rregullojnë çështje që lidhen me materien procedurale gjyqësore për të cilën Kushtetuta ka vendosur një standard të posaçëm miratimi. Një qasje e kundërt do ta kushtëzonte zbatimin e kërkesës kushtetuese vetëm nga vendndodhja formale e dispozitave në një akt ligjor.

Në rastin konkret, zgjedhja për një ligj të veçantë synon të sigurojë transpozimin e unifikuar të Direktivës (BE) 2024/1069, datë 11 prill 2024, përmes përqendrimit në një akt të vetëm të mekanizmave mbrojtës që lidhen funksionalisht me njëri-tjetrin. Kjo zgjedhje nuk e ndryshon karakterin procedural të këtyre mekanizmave dhe, për rrjedhojë, nuk duhet të shërbejë si arsye për të shmangur vlerësimin e shumicës së nevojshme sipas natyrës së rregullimit.

Së dyti, në mbështetje të këtij vlerësimi merret në konsideratë jurisprudenca e Gjykatës Kushtetuese lidhur me interpretimin e nenit 81, pika 2, shkronja “d”, të Kushtetutës, sipas të cilit kodet miratohen me tri të pestat e të gjithë anëtarëve të Kuvendit. Në vendimin nr. 23, datë 08.06.2011, Gjykata Kushtetuese, gjatë interpretimit të kategorisë së kodeve, i është referuar natyrës së materies së rregulluar, qëllimit të normës kushtetuese dhe praktikës legjislative. Ky arsyetim evidenton rëndësinë që paraqet përmbajtja e rregullimit në raport me kërkesën kushtetuese për shumicë të cilësuar.

Në të njëjtën jurisprudencë është vënë në dukje lidhja ndërmjet respektimit të shumicës së cilësuar dhe parimit të sigurisë juridike, i cili kërkon që legjislacioni të jetë i qartë, i parashikueshëm dhe i kuptueshëm. Për një projektligj që vendos rregulla të posaçme mbi mënyrën e zhvillimit të procedimit civil, ky standard është veçanërisht i rëndësishëm, pasi garancitë e parashikuara duhet të jenë të dallueshme dhe të zbatueshme në mënyrë të njëtrajtshme nga gjykatat dhe palët.

Po kështu, në vendimet nr. 1, datë 12.01.2011, dhe nr. 50, datë 10.07.2015, Gjykata Kushtetuese ka trajtuar raportin ndërmjet përmbajtjes së normave me natyrë penale dhe shumicës së kërkuar për miratimin e tyre. Nga ky arsyetim del parimi se vendosja e dispozitave jashtë kodit përkatës nuk e ndryshon vetvetiu natyrën materiale të tyre dhe nuk mund të përdoret si mjet për shmangien e kërkesave kushtetuese të miratimit. Kjo jurisprudencë është zhvilluar në fushën penale dhe nuk përbën, në vetvete, një zgjidhje të drejtpërdrejtë për çdo rregullim procedural civil, megjithatë, parimi interpretues që lidhet me përparësinë e përmbajtjes materiale të normës është i rëndësishëm edhe për vlerësimin e projektligjit anti-SLAPP.

Në këtë kuadër, ndonëse projektligji nuk ndryshon formalisht Kodin e Procedurës Civile, ai vendos rregulla të posaçme për mënyrën e ushtrimit të funksionit gjyqësor në një kategori të përcaktuar mosmarrëveshjesh civile. Prandaj, vlerësimi i shumicës së nevojshme nuk mund të mbështetet vetëm në emërtimin e aktit si “ligj i veçantë”, por duhet të marrë parasysh ndërhyrjen materiale të dispozitave të propozuara në procedurën gjyqësore. Për këto arsye, është vlerësuar e përshtatshme që miratimi i tij të ndiqet sipas standardit të shumicës së cilësuar të parashikuar në nenin 81, pika 2, shkronja “d”, të Kushtetutës.

Ky vlerësim lidhet edhe me parimin e ndarjes dhe balancimit të pushteteve, të sanksionuar në nenin 7 të Kushtetutës. Rregullat e projektligjit nuk kanë vetëm funksion mbrojtës në planin material, por përcaktojnë mënyrën se si gjykata shqyrton kërkesa të posaçme, vlerëson kushtet e zbatimit të garancive dhe vendos për pasojat procedurale të përdorimit abuziv të procesit gjyqësor. Për rrjedhojë, miratimi i tyre kërkon vlerësim të kujdesshëm në raport me standardet kushtetuese që lidhen me funksionin gjyqësor, sigurinë juridike dhe të drejtën për proces të rregullt ligjor.

Së treti, mundësia e rregullimit të masave të posaçme procedurale në një ligj të veçantë është në përputhje me strukturën e legjislacionit procedural civil shqiptar. Neni 1 i Kodit të Procedurës Civile parashikon se ky Kod cakton rregulla të detyrueshme për gjykimin e mosmarrëveshjeve civile dhe të mosmarrëveshjeve të tjera të parashikuara në Kod dhe në ligje të veçanta. Për rrjedhojë, vetë kuadri i përgjithshëm procedural civil njeh mundësinë që rregulla të caktuara procedurale të parashikohen me ligj të veçantë, pa qenë e nevojshme që një autorizim i ri të shtohet në Kod.

Për projektligjin anti-SLAPP, kjo zgjidhje legjislative justifikohet nga veçantia e fenomenit që synohet të adresohet dhe nga karakteri i ndërlidhur i mekanizmave mbrojtës. Rrëzimi i hershëm i padive haptazi të pabazuara, garancia për shpenzimet gjyqësore dhe masat kundër procedurave abuzive kanë një funksion të përbashkët: të kufizojnë përdorimin e procesit gjyqësor si instrument presioni ndaj pjesëmarrjes publike, duke ruajtur njëkohësisht aksesin efektiv në gjykatë të palëve që kërkojnë mbrojtjen e të drejtave të tyre. Përqendrimi i këtyre rregullave në një akt të vetëm krijon kushte për zbatim më të qartë, koherent dhe të parashikueshëm. Ligji i posaçëm nuk synon të zëvendësojë Kodin e Procedurës Civile dhe as të krijojë një sistem procedural paralel. Ai përcakton rregulla që zbatohen për procedimet brenda fushës së tij, ndërsa për çështjet që nuk rregullohen shprehimisht prej tij zbatohen në mënyrë plotësuese dispozitat e Kodit të Procedurës Civile. Ky raport, i përcaktuar në vetë projektligjin, mundëson zbatimin e parimit lex specialis derogat legi generali dhe ruan lidhjen organike ndërmjet legjislacionit të përgjithshëm dhe atij të posaçëm procedural, pa kërkuar ndryshime në Kod.

Së katërti, në mbështetje të kësaj zgjidhjeje merret në konsideratë edhe praktika legjislative shqiptare, veçanërisht ligji nr. 49/2012 “Për gjykatat administrative dhe gjykimin e mosmarrëveshjeve administrative”, i ndryshuar. Ky ligj është një shembull i rregullimit të një procedure gjyqësore të posaçme jashtë Kodit të Procedurës Civile. Në formulimin fillestar, ai përfshinte si rregulla për organizimin dhe funksionimin e gjykatave administrative, ashtu edhe rregulla për gjykimin e mosmarrëveshjeve administrative; në bazën e tij kushtetuese referohej neni 81, pika 2, shkronja “a”, i Kushtetutës.

Në aspektin material, ligji nr. 49/2012 përmban rregulla mbi juridiksionin dhe kompetencën, parimet dhe procedurën e gjykimit, palët në proces dhe vendimmarrjen gjyqësore administrative. Neni 1, pika 2, i këtij ligji parashikon shprehimisht zbatimin plotësues të Kodit të Procedurës Civile, për aq sa ligji i posaçëm nuk parashikon ndryshe. Ky model është i rëndësishëm për projektligjin anti-SLAPP, jo për shkak të njëjtësisë së objektit të tyre, por sepse tregon se legjislacioni shqiptar njeh funksionimin e një regjimi procedural të posaçëm në lidhje të drejtpërdrejtë me Kodin e Procedurës Civile.

Së pesti, zgjedhja e ligjit të veçantë duhet vlerësuar edhe në raport me kërkesat e Direktivës (BE) 2024/1069 dhe nevojën për një mbrojtje procedurale efektive. Masat e parashikuara prej saj lidhen me faza të ndryshme të procesit gjyqësor, por synojnë një rezultat të përbashkët: identifikimin dhe trajtimin në kohë të padive haptazi të pabazuara dhe të procedurave abuzive kundër pjesëmarrjes publike. Rregullimi i tyre në dispozita të shpërndara në Kodin e Procedurës Civile do të kërkonte ndërhyrje të shumëfishta në mekanizma të përgjithshëm proceduralë, ndërsa ligji i veçantë mundëson identifikimin e qartë të kushteve, procedurave dhe pasojave juridike të masave mbrojtëse. Njëkohësisht, rregullimi i posaçëm duhet të ruajë ekuilibrin ndërmjet mbrojtjes së lirisë së shprehjes dhe pjesëmarrjes publike, nga njëra anë, dhe të drejtës së çdo personi për akses në gjykatë dhe për proces të rregullt ligjor, nga ana tjetër. Mekanizmat anti-SLAPP nuk synojnë të pengojnë ngritjen e padive të mbështetura në të drejta dhe interesa të ligjshëm, por të ofrojnë garanci procedurale kundër përdorimit haptazi të pabazuar ose abuziv të procesit gjyqësor. Përcaktimi i qartë dhe sistematik i këtyre mekanizmave në një ligj të veçantë i shërben edhe respektimit të proporcionalitetit në zbatimin e tyre.

Për sa më sipër, vlerësohet se projektligji anti-SLAPP, për aq sa vendos rregulla të posaçme mbi shqyrtimin gjyqësor, pozitën e palëve, ecurinë e procedimit dhe masat që mund të vendosë gjykata, paraqet një lidhje materiale të drejtpërdrejtë me procedurën civile. Për këtë arsye, zgjedhja për miratimin e tij me shumicë të cilësuar mbështetet në nevojën për respektimin e standardit kushtetues të rregullimit të kësaj materieje, të sigurisë juridike dhe të koherencës së legjislacionit procedural, pavarësisht se dispozitat përkatëse përmblidhen në një ligj të veçantë.

Në këto kushte, miratimi i ligjit të veçantë me shumicë të cilësuar vlerësohet si një zgjidhje që ndërthur transpozimin e kërkesave të Direktivës me respektimin e rendit kushtetues dhe të sistemit procedural civil shqiptar. Kjo qasje mundëson vendosjen e mekanizmave mbrojtës anti-SLAPP në një kuadër të vetëm, shmang ndërhyrjet fragmentare në Kodin e Procedurës Civile dhe ruan zbatimin plotësues të dispozitave të tij. Në rast se projektligji trajtohet si akt që hyn në fushën e nenit 81, pika 2, të Kushtetutës, duhet të respektohen edhe kufizimet për procedurën e përshpejtuar të parashikuara në nenin 83, pika 3, të saj.

Lidhur me efektet e pritshme, miratimi i projektligjit pritet të krijojë një kuadër më të qartë dhe më efektiv për identifikimin dhe trajtimin e padive haptazi të pabazuara dhe procedurave gjyqësore abuzive kundër pjesëmarrjes publike.

Në planin individual, mekanizmat e parashikuar në projektligj synojnë të zvogëlojnë barrën financiare dhe procedurale mbi personat që bëhen objekt i procedurave të tilla, duke u mundësuar të kërkojnë mbrojtje në një fazë të hershme të procesit gjyqësor dhe, sipas rastit, të përfitojnë rimbursimin e shpenzimeve dhe shpërblimin e dëmit.

Në planin parandalues, parashikimi i masave të tilla si vendosja e gjobave, ngarkimi me shpenzimet gjyqësore, shpërblimi i dëmit dhe publikimi i vendimit gjyqësor, synon të krijojë një efekt dekurajues ndaj inicimit dhe vazhdimit të procedurave gjyqësore me karakter abuziv.

Në planin institucional, detyrimi për informimin publik dhe mbledhjen e të dhënave statistikore do të mundësojë monitorimin e mënyrës së zbatimit të ligjit, evidentimin e problematikave në praktikën gjyqësore dhe vlerësimin e nevojës për masa të mëtejshme legjislative, administrative ose trajnuese.

Në tërësi, projektligji synon të kontribuojë në krijimin e një mjedisi në të cilin personat fizikë dhe juridikë mund të marrin pjesë në debatin dhe jetën publike pa frikën se procedurat gjyqësore do të përdoren në mënyrë abuzive për t'i heshtur ose për t'i ndëshkuar, duke ruajtur njëkohësisht të drejtën e çdo personi për akses efektiv në gjykatë dhe për mbrojtjen gjyqësore të të drejtave dhe interesave të tij të ligjshëm.

IV.
VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektligji është hartuar në përputhje me nenet 78, 81, pika 1 dhe 83, pika 1 të Kushtetutës së Republikës së Shqipërisë.

Gjithashu, projektligji është në përputhje me angazhimet ndërkombëtare të Republikës së Shqipërisë dhe me detyrimet që rrjedhin nga procesi i përafrimit të legjislacionit shqiptar me acquis të Bashkimit Evropian, sipas Marrëveshjes së Stabilizim-Asocimit.
V.
VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)

Projektligji synon transpozimin e plotë të Direktivës (BE) 2024/1069 të Parlamentit Evropian dhe të Këshillit, datë 11 prill 2024, për mbrojtjen e personave që angazhohen në pjesëmarrjen publike nga paditë haptazi të pabazuara ose procedurat gjyqësore abuzive.

Shkalla e përafrimit të projektligjit me acquis të Bashkimit Evropian është vlerësuar nëpërmjet Tabelës së Përputhshmërisë, e cila i bashkëlidhet praktikës.
VI.
PËRMBLEDHJE SHPJEGUESE E PËRMBAJTJES SË PROJEKTAKTIT
Projektligji përmban 17 nene, përmbajtja e të cilave paraqitet si më poshtë:

Neni 1 përcakton qëllimin e ligjit, i cili është krijimi i një kuadri të posaçëm mbrojtës për personat fizikë dhe juridikë që angazhohen në pjesëmarrjen publike dhe që përballen me padi haptazi të pabazuara ose me procedura gjyqësore abuzive të përdorur kundër tyre. 

Nevoja për këtë mbrojtje buron nga fakti se procedura gjyqësore mund të përdoret jo vetëm si instrument për ushtrimin legjitim të një të drejte, por në raste të caktuara, edhe si instrument presioni, frikësimi, ndëshkimi ose pengimi ndaj personave që shprehen apo veprojnë për çështje me interes publik. Në këto raste, vetë ekzistenca dhe zgjatja e procesit gjyqësor, kostot financiare të tij dhe barra që krijon për personin e paditur mund të prodhojnë një efekt frenues ndaj ushtrimit të lirisë së shprehjes dhe pjesëmarrjes publike, pavarësisht rezultatit përfundimtar të gjykimit.

Për këtë arsye, projektligji synon të garantojë mekanizma të posaçëm proceduralë që mundësojnë identifikimin dhe trajtimin efektiv të këtyre rasteve. Mbrojtja u ofrohet si personave fizikë, ashtu edhe personave juridikë, duke reflektuar faktin se në pjesëmarrjen publike mund të angazhohen gazetarë, aktivistë, mbrojtës të të drejtave të njeriut, studiues, organizata të shoqërisë civile, media, subjekte profesionale, organizata ose persona të tjerë.

Një element i rëndësishëm i dispozitës është se mbrojtja nuk kufizohet vetëm në çështjet me element ndërkufitar, por zbatohet edhe në çështjet tërësisht të brendshme. Kjo siguron një nivel të njëjtë mbrojtjeje ndaj pjesëmarrjes publike, pavarësisht nëse palët ose elementet e mosmarrëveshjes ndodhen brenda ose jashtë Republikës së Shqipërisë.

Neni 2 përcakton fushën e zbatimit të ligjit, rastet kur ai nuk zbatohet, si dhe raportin me Kodin e Procedurës Civile dhe legjislacionin procedural penal.

Përfshirja në fushën e zbatimit të ligjit edhe e kërkesave për sigurimin e padisë dhe e kundërpadive synon të garantojë efektivitetin e mekanizmave mbrojtës të parashikuar prej tij dhe të shmangë mundësinë e anashkalimit të këtyre garancive përmes përdorimit të instrumenteve të ndryshme procedurale. Për këtë arsye, përcaktimi nëse një procedurë përfshihet në fushën e zbatimit të ligjit duhet të mbështetet në vlerësimin e natyrës, qëllimit dhe efekteve të saj, si dhe të lidhjes që ajo ka me pjesëmarrjen publike, dhe jo vetëm në formën ose emërtimin procedural të kërkesës së paraqitur.

Dispozita përcakton në mënyrë të qartë rastet që mbeten jashtë fushës së zbatimit të ligjit. Përjashtohen çështjet penale, arbitrazhi, çështjet tatimore, doganore dhe administrative, si dhe rastet që lidhen me përgjegjësinë e shtetit për veprimet ose mosveprimet në ushtrimin e autoritetit publik. Moscenimi i zbatimit të legjislacionit procedural penal shmang çdo interpretim sipas të cilit mekanizmat proceduralë të këtij ligji mund të transferohen automatikisht në procedimin penal.

Në të njëjtën kohë, përcaktimi se për çështjet që nuk rregullohen posaçërisht nga ky ligj zbatohen dispozitat e Kodit të Procedurës Civile, qartëson raportin ndërmjet ligjit të posaçëm anti-SLAPP dhe legjislacionit të përgjithshëm procedural civil. Ky parashikim synon të garantojë që mekanizmat dhe garancitë procedurale të parashikuara nga projektligji të zbatohen në mënyrë të harmonizuar me rregullat e përgjithshme të procedurës civile, pa krijuar një regjim procedural të shkëputur nga kuadri ligjor ekzistues.

Në këtë kuadër, duke pasur parasysh natyrën procedurale të dispozitave dhe masave mbrojtëse që parashikohen, është zgjedhur rregullimi i tyre nëpërmjet një ligji të veçantë, të miratuar me shumicë të cilësuar, pa ndërhyrë në dispozitat e Kodit të Procedurës Civile. Kjo zgjidhje mundëson përcaktimin në një akt të vetëm të rregullave dhe garancive të posaçme për mbrojtjen e personave që angazhohen në pjesëmarrjen publike, duke ruajtur njëkohësisht lidhjen sistematike me kuadrin e përgjithshëm procedural civil.

Nëpërmjet parashikimit të shprehur në këtë nen për zbatimin plotësues të Kodit të Procedurës Civile, përcaktohet qartë marrëdhënia ndërmjet rregullave të përgjithshme dhe atyre të posaçme procedurale, në përputhje me parimin lex specialis derogat legi generali. Për çështjet që rregullohen në mënyrë të posaçme nga projektligji, zbatohen dispozitat e tij, ndërsa për çështjet që nuk parashikohen shprehimisht prej tij, zbatohen në mënyrë plotësuese dispozitat e Kodit të Procedurës Civile. Në këtë mënyrë, sigurohet koherenca ndërmjet dy akteve dhe shmangen paqartësitë në përcaktimin e rregullave procedurale të zbatueshme.

Vlen të theksohet gjithashtu se grupimi i rregullave të posaçme në një ligj të veçantë shmang ndërhyrjet fragmentare dhe të shpërndara në Kodin e Procedurës Civile, të cilat, për shkak të natyrës së këtij akti, kërkojnë një analizë më të gjerë dhe kujdes të posaçëm në hartimin e tyre. Kjo qasje mbështetet edhe në nevojën për të ruajtur qëndrueshmërinë dhe koherencën e rregullimeve të kodifikuara, duke mundësuar njëkohësisht përcaktimin e një kuadri të posaçëm, të qartë dhe të plotë për zbatimin e kërkesave të Direktivës.

Për rrjedhojë, zgjedhja për transpozimin e Direktivës nëpërmjet një ligji të veçantë, të miratuar me shumicë të cilësuar, synon të sigurojë një rregullim të unifikuar dhe sistematik të mekanizmave mbrojtës anti-SLAPP, duke respektuar parimin e sigurisë juridike dhe duke garantuar zbatimin e harmonizuar të dispozitave të posaçme me rregullat e përgjithshme të procedurës civile. Kjo zgjidhje krijon kushtet për një zbatim koherent dhe efektiv të masave mbrojtëse, pa cenuar strukturën dhe funksionimin e sistemit ekzistues procedural civil.

Neni 3 përcakton përkufizimet e përdorura në ligj, përfshirë pjesëmarrjen publike, çështjen me interes publik, procedurën gjyqësore abuzive kundër pjesëmarrjes publike dhe çështjen me element ndërkufitar. 

Me termin “pjesëmarrje publike” kuptohet jo vetëm dhënia e deklaratave publike, por një gamë më e gjerë veprimtarish të lidhura me ushtrimin e lirisë së shprehjes dhe informimit, lirisë artistike, lirisë së kërkimit shkencor, si dhe lirisë së tubimit dhe organizimit. Në këtë koncept përfshihen edhe veprimet përgatitore, mbështetëse ose ndihmëse që lidhen drejtpërdrejt me to. Ky formulim synon të shmangë një interpretim të ngushtë të pjesëmarrjes publike. Mbrojtja nuk lidhet vetëm me momentin e publikimit ose të shprehjes së një mendimi, por mund të përfshijë edhe aktivitetet që bëjnë të mundur pjesëmarrjen publike, kur ato kanë lidhje të drejtpërdrejtë me të.

Njëkohësisht, pjesëmarrja duhet të lidhet me një çështje me interes publik ose që mund të përbëjë interes publik në të ardhmen. Përkufizimi i interesit publik është qëllimisht i gjerë dhe përfshin çështje që lidhen me të drejtat themelore të njeriut, shëndetin publik, sigurinë, mjedisin, klimën, veprimtarinë e personave publikë në sektorin publik ose privat, çështjet që shqyrtohen nga institucionet shtetërore, korrupsionin, mashtrimin, veprat penale ose shkeljet administrative, si dhe mbrojtjen e shtetit të së drejtës dhe luftën kundër dezinformimit.

Përkufizimi i “procedurës gjyqësore abuzive kundër pjesëmarrjes publike” përbën një nga elementet qendrore të projektligjit. Elementi dallues është se procedura nuk përdoret në mënyrë parësore për ushtrimin ose mbrojtjen e një të drejte subjektive, por synon pengimin, kufizimin ose ndëshkimin e pjesëmarrjes publike. 
Për të ndihmuar gjykatën në identifikimin e rasteve të tilla, dispozita përcakton një sërë treguesish. Midis tyre përfshihen natyra joproporcionale ose e tepruar e kërkimit, vlera e pajustifikuar e objektit të padisë, ekzistenca e procedurave të shumta nga i njëjti paditës ose persona të lidhur me të, sjellja frikësuese apo kërcënuese, si dhe përdorimi në keqbesim i mjeteve procedurale.

Këto rrethana nuk funksionojnë si kushte kumulative por alternative, duke i dhënë mundësinë gjykatës të përdorë edhe raste të tjera jashtë atyre të cituara në ligj. Ato krijojnë një kuadër vlerësimi për gjykatën, e cila duhet të analizojë rrethanat konkrete të çështjes në tërësi.

Në këtë nen përcaktohet gjithashtu edhe koncepti i çështjes me element ndërkufitar. Përkufizimi mbështetet në parimin se një çështje konsiderohet ndërkufitare përveç rastit kur të dyja palët kanë vendbanimin ose selinë në të njëjtin shtet ku ndodhet gjykata dhe të gjithë elementët e tjerë relevantë janë të përqendruar vetëm në atë shtet. 

Neni 4 përcakton instrumentet konkrete procedurale që i vihen në dispozicion personit ndaj të cilit zhvillohet një proces gjyqësor për shkak të pjesëmarrjes së tij publike.

I padituri mund të kërkojë vendosjen e garancisë për shpenzimet gjyqësore, rrëzimin e hershëm të padisë haptazi të pabazuar dhe zbatimin e masave kundër procedurave gjyqësore abuzive. Këto instrumente kanë funksione të ndryshme dhe plotësuese. Garancia synon të reduktojë rrezikun ekonomik të të paditurit, rrëzimi i hershëm synon përfundimin sa më të shpejtë të një padie që dukshëm është e pabazuar, ndërsa masat kundër procedurës abuzive synojnë të riparojnë pasojat e shkaktuara dhe të dekurajojnë përdorimin e sistemit gjyqësor si instrument për goditjen e subjekteve të mbrojtura nga ky ligj. Parashikimi se kërkesa duhet të jetë me shkrim dhe e arsyetuar, garanton që përdorimi i mekanizmit anti-SLAPP të mbështetet në argumente konkrete të paraqitura përpara gjykatës. E drejta për të kërkuar garancinë dhe masat kundër procedurave abuzive mund të ushtrohet në çdo shkallë të gjykimit, me pëjashtim të rasteve të parashikuar nga vetë ligji. 
Neni 5 përcakton shqyrtimin me përparësi të kërkesave që lidhen me mekanizmat mbrojtës anti-SLAPP, duke vendosur një nga garancitë më të rëndësishme për zbatimin efektiv të këtij ligji. Në rastet e padive haptazi të pabazuara ose të procedurave gjyqësore abuzive, mbrojtja do të humbiste një pjesë të konsiderueshme të efektit të saj nëse kërkesa e të paditurit do të shqyrtohej vetëm pas zhvillimit të një procesi të gjatë. Zgjatja e procedurës mund të sjellë ndërkohë pasoja të konsiderueshme financiare, profesionale dhe personale për të paditurin, duke sjellë kështu efektin frenues që mekanizmat anti-SLAPP synojnë të parandalojnë.

Për këtë arsye, projektligji parashikon që kërkesat për vendosjen e garancisë për shpenzimet gjyqësore dhe për rrëzimin e padisë haptazi të pabazuar të shqyrtohen me përparësi. Veçanërisht e rëndësishme është vendosja e një afati të përcaktuar prej 60 ditësh brenda të cilit gjykata duhet të marrë vendim për këto kërkesa. Ky afat përbën një nga garancitë më të forta procedurale të projektligjit, pasi i jep mekanizmit të mbrojtjes karakter konkret dhe efektiv, duke kufizuar mundësinë që kohëzgjatja e procesit gjyqësor, të përdoret si instrument presioni ndaj personit të angazhuar në pjesëmarrjen publike. Gjatë shqyrtimit të kërkesës, gjykata duhet të ruajë ekuilibrin ndërmjet nevojës për një mbrojtje të shpejtë dhe efektive të të paditurit dhe respektimit të së drejtës së palëve për mjete juridike efektive dhe për një proces të rregullt ligjor.
Neni 6 synon të garantojë që mbrojtja e parashikuar nga ligji, të mos humbasë efektin e saj për shkak të veprimeve procedurale të ndërmarra më vonë nga paditësi. Në praktikë, mund të ndodhë që, pasi i padituri ka kërkuar zbatimin e masave mbrojtëse të parashikuara nga ligji, paditësi të ndryshojë objektin ose shkakun e padisë, të heqë dorë nga gjykimi apo nga vetë padia. Këto veprime, nuk duhet të kenë si pasojë zhdukjen e së drejtës së të paditurit për të kërkuar mbrojtjen që ligji i’a garanton.
Rëndësia e kësaj dispozite qëndron në faktin se pasojat e një procedure haptazi të pabazuar ose abuzive mund të jenë shkaktuar tashmë përpara se paditësi të vendosë të ndryshojë qëndrimin e tij procedural. I padituri mund të ketë përballuar shpenzime për përfaqësim ligjor, të ketë shpenzuar kohë, të ketë pësuar pasoja profesionale ose pasoja të tjera si rezultat i vetë ekzistencës së procesit gjyqësor. Për këtë arsye, ligji nuk e lidh të drejtën për kërkimin e masave mbrojtëse vetëm me vazhdimin formal të padisë. Edhe nëse paditësi e ndryshon ose e tërheq atë, gjykata mund të shqyrtojë kërkesat e të paditurit për masat që parashikon ligji, nëse plotësohen kushtet përkatëse.

Ky rregullim shmang situatat në të cilat paditësi mund të përdorë tërheqjen ose ndryshimin e padisë si një mënyrë për t’iu shmangur pasojave që mund të lindin nga një procedurë e nisur në mënyrë abuzive. Në të njëjtën kohë, ai garanton që personi ndaj të cilit është zhvilluar një procedurë e tillë të mos mbetet pa mbrojtje vetëm për shkak se procedura është ndryshuar ose ndërprerë në një fazë të mëvonshme.

Neni 7 parashikon mundësinë që në proceset gjyqësore që lidhen me pjesëmarrjen publike, i padituri të mund të mbështetet edhe nga shoqata, organizata, sindikata ose subjekte të tjera që kanë një interes të ligjshëm në mbrojtjen ose promovimin e të drejtave të personave që angazhohen në pjesëmarrjen publike. Kjo mbështetje synon të forcojë pozitën e të paditurit në proces, veçanërisht në çështje që mund të paraqesin një nivel të lartë kompleksiteti ose që prekin drejtpërdrejt ushtrimin e lirive dhe të drejtave themelore.

Pjesëmarrja e këtyre subjekteve kushtëzohet nga pëlqimi me shkrim i të paditurit dhe nga vlerësimi i gjykatës, e cila vendos nëse subjekti që kërkon të marrë pjesë ka një interes të ligjshëm në mbrojtjen ose promovimin e të drejtave që lidhen me pjesëmarrjen publike. Në këtë mënyrë, dispozita ruan kontrollin e të paditurit mbi mënyrën se si zhvillohet mbrojtja e tij dhe njëkohësisht, kompetencën e gjykatës për të administruar procesin.

Parashikimi i kësaj mundësie merr rëndësi të veçantë në çështjet anti-SLAPP, pasi personi ndaj të cilit është ngritur padia mund të përballet jo vetëm me një barrë financiare dhe procedurale, por edhe me një pabarazi të dukshme në burime, informacion ose kapacitete kundrejt paditësit. Mbështetja nga organizata ose subjekte me përvojë në fushën e lirisë së shprehjes, medias, të drejtave të njeriut ose mbrojtjes së interesit publik, mund të kontribuojë në një paraqitje më të plotë të rrethanave të çështjes dhe të kontekstit në të cilin është ushtruar pjesëmarrja publike.

Në të njëjtën kohë, neni parashikon që këto subjekte edhe kur nuk marrin pjesë formalisht në gjykim, të mund t'i paraqesin gjykatës informacione ose mendime me shkrim lidhur me çështjen në shqyrtim. Ky mekanizëm i jep gjykatës mundësinë të marrë në konsideratë edhe informacion ose ekspertizë që mund të ndihmojë në kuptimin më të plotë të natyrës së pjesëmarrjes publike, rëndësisë së çështjes për interesin publik dhe sipas rastit, të elementeve që mund të tregojnë karakterin haptazi të pabazuar ose abuziv të procedures. Kontributi i këtyre subjekteve nuk zëvendëson rolin e palëve në proces dhe as kompetencën e gjykatës për vlerësimin e fakteve dhe provave. 

Referimi te dispozitat e Kodit të Procedurës Civile për pjesëmarrjen e personit të tretë, bëhet për aq mund të pajtohet me rregullat e nenit. Zbatimi i rregullave procedulare për personin e tretë në gjykimi sikurse kodi parashikon, nuk duhet të përbëjë një mbrojtje më pak të favorshme nga rregullat që ligji parashikon. 
Neni 8 parashikon mekanizmin e garancisë për shpenzimet gjyqësore si një nga masat që synojnë të mbrojnë të paditurin që në fazat e hershme të procesit. Ky mekanizëm merr rëndësi të veçantë, pasi një nga format më të zakonshme të presionit ndaj personit që angazhohet në pjesëmarrjen publike është pikërisht barra financiare që mund të krijojë një proces gjyqësor i zgjatur. 
Sipas kësaj dispozite, me kërkesë të të paditurit, gjykata mund të urdhërojë paditësin të japë një garanci për mbulimin e shpenzimeve gjyqësore që i padituri ka kryer ose pritet të kryejë gjatë shqyrtimit të çështjes. Në këto shpenzime përfshihen edhe shpenzimet për përfaqësim me avokat. Ky parashikim synon të shmangë situatën në të cilën personi ndaj të cilit është ngritur një padi haptazi e pabazuar ose është iniciuar një procedurë gjyqësore abuzive, detyrohet të përballojë vetë, për një periudhë të gjatë, të gjithë barrën ekonomike të mbrojtjes së tij.

Në këtë kuptim, garancia ka një funksion sigurues. Ajo krijon një mbrojtje financiare paraprake për të paditurin dhe siguron që, në rast se në përfundim të procesit gjykata vendos për ngarkimin e paditësit me shpenzimet gjyqësore, ky vendim të mund të ketë efekt real. Vendosja e garancisë, nuk do të thotë se gjykata ka paragjykuar çështjen ose ka arritur paraprakisht në përfundimin se padia është e pabazuar apo procedura është abuzive. Ajo nuk përbën një vendim mbi themelin e mosmarrëveshjes dhe as një sanksion ndaj paditësit. Qëllimi i saj është vetëm të sigurojë mbulimin e mundshëm të shpenzimeve që mund t'i lindin të paditurit gjatë zhvillimit të procesit.

Për këtë arsye, kërkesa për vendosjen e garancisë duhet të jetë e argumentuar dhe të përmbajë një vlerësim të shpenzimeve që janë kryer deri në atë moment dhe të atyre që pritet të kryhen në vijim. Ky detyrim i mundëson gjykatës të bëjë një vlerësim sa më të arsyeshëm dhe proporcional të masës së garancisë, duke e lidhur atë me nevojat reale të çështjes dhe jo me një vlerësim të përgjithshëm.

Gjatë shqyrtimit të kërkesës, gjykata merr në konsideratë rrethanat konkrete të çështjes, gjendjen pasurore të palëve dhe nevojën për të garantuar aksesin efektiv në gjykatë. Ky element është i rëndësishëm për ruajtjen e ekuilibrit ndërmjet mbrojtjes së të paditurit dhe së drejtës së paditësit për t'iu drejtuar gjykatës. Për rrjedhojë, garancia duhet të jetë e tillë që të ofrojë mbrojtje reale për të paditurin, pa u shndërruar në një pengesë të pajustifikuar për ushtrimin e së drejtës së paditësit për mbrojtje gjyqësore. Dispozita parashikon gjithashtu mundësinë e vendosjes së një garancie shtesë kur gjatë zhvillimit të procesit, rezulton se shpenzimet janë rritur dhe shuma e përcaktuar fillimisht nuk është më e mjaftueshme. Ky rregullim i jep gjykatës mundësinë të përshtasë masën e garancisë me zhvillimin konkret të çështjes dhe me kostot reale të procesit.

Gjithashtu pikat 5 dhe 6 të këtij neni synojnë të garantojnë zbatimin efektiv të masës së garancisë për mbulimin e shpenzimeve gjyqësore, duke përcaktuar pasojat procedurale në rast të mosdepozitimit të saj nga paditësi. Gjykatës i lihet kompetenca për të caktuar një afat të përshtatshëm për depozitimin e garancisë, në varësi të rrethanave konkrete të çështjes, duke siguruar njëkohësisht informimin e paditësit për pasojat e mosrespektimit të këtij afati. Parashikimi i pushimit të gjykimit, me kërkesë të të paditurit, në rast të mosdepozitimit të garancisë, synon të shmangë zvarritjen e proceseve gjyqësore dhe të mbrojë të paditurin nga barra financiare e procedurave gjyqësore abuzive. Ky rregullim synon të sigurojë një ekuilibër ndërmjet mbrojtjes efektive të të paditurit dhe respektimit të parimit të proporcionalitetit në ushtrimin e së drejtës së aksesit në gjykatë.
Në tërësi, neni 8 synon të kufizojë një nga efektet më të ndjeshme që mund të shkaktojë një procedurë SLAPP, atë të presionit financiar mbi të paditurin. Nëpërmjet këtij mekanizmi, ligji synon të sigurojë që kostoja e procesit të mos përdoret si mjet për të dobësuar, frikësuar ose dekurajuar personin që është angazhuar në pjesëmarrjen publike, duke ruajtur njëkohësisht të drejtën e paditësit për një process të rregullt ligjor.
Neni 9 parashikon një nga mekanizmat kryesorë të mbrojtjes anti-SLAPP, atë të rrëzimit të hershëm të padisë haptazi të pabazuar. Qëllimi është që një padi që nuk ka një objekt kërkimi real, të mos vazhdojë për një kohë të gjatë dhe të mos i shkaktojë të paditurit kosto financiare dhe pasoja të tjera. 

I padituri mund ta kërkojë rrëzimin që nga momenti kur i njoftohet kërkesëpadia. Gjykata ka detyrimin ta informojë edhe për këtë të drejtë në momentin kur bën njoftimin sipas nenit 158 të Kodit të Procedurës Civile. Pas paraqitjes së kërkesës, paditësi njoftohet dhe i jepet një afat i arsyeshëm për të paraqitur prapësimet e tij. Në këtë mënyrë respektohet e drejta e secilës palë për t’u dëgjuar. Sa i takon barrës së provës ligji ja ngarkon atë paditësit, i cili duhet të paraqesë faktet dhe provat që tregojnë se padia e tij është e bazuar. Gjykata shqyrton kërkesën e të paditurit, prapësimet e paditësit dhe provat e paraqitura, dhe vendos për rrëzimin vetëm kur vlerëson se padia është haptazi e pabazuar.

Rëndësia e këtij neni qëndron te mundësia për t’i dhënë fund çështjes në një fazë të hershme, pa e detyruar të paditurin të përballet me një proces të gjatë. Me vendimin për rrëzimin e hershëm përfundon shqyrtimi i padisë në atë shkallë gjykimi, i cili ka efektet e një vendimi themeli për efekt të gjykimit në shkallë të parë. Ky vendim mund të ankimohet sipas rregullave të Kodit të Procedurës Civile.
Pika 5 e ktëtij neni ka parashikuar shprehimisht se vendimi i gjykatës për rrëzimin e padisë si haptazi të pabazuar, përbën vendim përfundimtar në kuptim të nenit 126 të Kodit të Procedurës Civile. Kjo dispozitë garanton karakterin përfundimtar të vendimit të rrëzimit të hershëm, duke shmangur kështu çdo keqkuptim në interpretim dhe zbatim nga gjykatat. 
Neni 10 parashikon të drejtën e ankimit ndaj vendimit me të cilin gjykata pranon kërkesën për rrëzimin e hershëm të padisë. Kjo dispozitë është e rëndësishme për ruajtjen e ekuilibrit midis nevojës për mbrojtje të shpejtë nga paditë haptazi të pabazuara dhe së drejtës së paditësit për një mjet efektiv ankimi, me qëllim garantimin dhe zbatimin efektiv të parimit të barazisë së armëve në procesin gjyqësor. Ankimi ushtrohet sipas rregullave të Kodit të Procedurës Civile, çka shmang krijimin e një sistemi të veçantë ankimi.
Neni 11, 12 dhe 13 parashikojnë masat që mund të zbatohen kur gjykata konstaton se paditësi ka ngritur një padi haptazi të pabazuar ose ka iniciuar një procedurë gjyqësore abuzive kundër pjesëmarrjes publike. Këto masa kanë karakter riparues dhe sanksionues dhe financiar, të cilat synojnë nga njëra anë të kompensojnë pasojat e shkaktuara ndaj të paditurit, dhe nga ana tjetër të parandalojnë përdorimin abuziv të procesit gjyqësor.

Në aspektin riparues, gjykata, me kërkesë të të paditurit, mund ta ngarkojë paditësin me shpërblimin e dëmit pasuror dhe jopasuror të shkaktuar si pasojë e procedurës. Dëmi pasuror lidhet me humbjet ose pasojat me natyrë ekonomike që mund të kenë ardhur nga zhvillimi i procesit, ndërsa dëmi jopasuror mbulon pasoja të tjera që mund të kenë cenuar interesat e ligjshme të të paditurit, përfshirë reputacionin ose veprimtarinë e tij profesionale.

Gjykata mund të urdhërojë gjithashtu publikimin e vendimit gjyqësor, duke përcaktuar mënyrën, mjetin dhe afatin e publikimit, me shpenzimet e paditësit. Kjo masë merr rëndësi sidomos në rastet kur vetë ngritja ose zhvillimi i procedurës ka prodhuar pasoja në perceptimin publik apo në reputacionin e të paditurit. Publikimi i vendimit shërben për të bërë të njohur rezultatin përfundimtar të çështjes dhe sipas rastit, për të ndihmuar në zbutjen e pasojave të krijuara gjatë procesit. Përveç masave riparuese, projektligji parashikon edhe një masë me karakter sanksionues dhe parandalues. Gjykata mund të vendosë ndaj paditësit një gjobë nga 50 000 deri në 300 000 lekë, kryesisht ose me kërkesë me shkrim të të paditurit. Masa konkrete e gjobës përcaktohet duke marrë në konsideratë natyrën dhe pasojat e shkeljes, sjelljen e paditësit dhe nevojën për të parandaluar përsëritjen e procedurave të tilla.

Përcaktimi i një intervali për masën e gjobës i jep gjykatës mundësinë që sanksioni të përshtatet me rrethanat konkrete të çështjes dhe të respektojë parimin e proporcionalitetit. Në këtë mënyrë, gjoba nuk ka vetëm funksion ndëshkues, por edhe funksion parandalues dhe dekurajues ndaj përdorimit të procesit gjyqësor për të ushtruar presion ose për të kufizuar pjesëmarrjen publike. Fakti që gjoba përbën titull ekzekutiv garanton zbatimin e saj sipas rregullave të Kodit të Procedurës Civile. Një tjetër pasojë e rëndësishme lidhet me shpenzimet gjyqësore. Kur gjykata konstaton se padia është haptazi e pabazuar ose procedura ka qenë abuzive, paditësi ngarkohet me të gjitha shpenzimet gjyqësore të përballuara nga i padituri, përfshirë shpenzimet për përfaqësimin me avokat.

Ky parashikim synon që i padituri të mos mbetet me barrën financiare të një procesi që është konstatuar si i pabazuar ose abuziv. Në të njëjtën kohë, ligji ruan parimin e proporcionalitetit, duke përjashtuar nga mbulimi ato shpenzime për përfaqësim me avokat që janë haptazi të tepruara. Rëndësi ka edhe fakti që kërkesat për shpërblimin e dëmit dhe për publikimin e vendimit paraqiten dhe shqyrtohen në të njëjtin proces gjyqësor. Kjo shmang nevojën që i padituri të nisë një proces të ri për të kërkuar riparimin e pasojave të procedurës abuzive dhe e bën mbrojtjen më të drejtpërdrejtë dhe më efektive.

Në tërësi, masat e parashikuara synojnë të riparojnë dëmin e shkaktuar, të kompensojnë kostot e përballuara nga i padituri dhe të krijojnë një pasojë të qartë për përdorimin abuziv të procesit gjyqësor. Në këtë mënyrë ligji synon jo vetëm të ndërpresë procedurën e pabazuar ose abuzive, por edhe të trajtojë pasojat që ajo ka sjellë dhe të parandalojë përsëritjen e rasteve të ngjashme. 
Neni 14 rregullon mbrojtjen ndaj efekteve që mund të prodhojë në Republikën e Shqipërisë një vendim gjyqësor i dhënë nga gjykata e një vendi të tretë, kur ky vendim buron nga një padi haptazi e pabazuar ose nga një procedurë gjyqësore abuzive kundër pjesëmarrjes publike. Dispozita synon të parandalojë, që mbrojtja e garantuar nga ky ligj të anashkalohet nëpërmjet inicimit të procedurave jashtë territorit të Republikës së Shqipërisë. Në praktikë, një person fizik ose juridik me vendbanim ose seli në Republikën e Shqipërisë mund të jetë objekt i një procedure gjyqësore në një shtet të tretë dhe pas përfundimit të saj, vendimi i dhënë kundër tij mund të kërkohet të njihet dhe/ose të ekzekutohet në Shqipëri. Në këto raste, gjykata shqiptare nuk kufizohet vetëm në verifikimin formal të kushteve për njohjen dhe ekzekutimin e vendimit, por vlerëson edhe natyrën e padisë dhe të procedurës mbi të cilën është mbështetur ai vendim.

Kur, mbi bazën e kritereve të këtij ligji, gjykata arrin në përfundimin se padia ka qenë haptazi e pabazuar ose se procedura ka pasur karakter abuziv kundër pjesëmarrjes publike, ajo refuzon njohjen dhe/ose ekzekutimin e vendimit të huaj. Në këtë mënyrë shmanget mundësia që një procedurë që do të konsiderohej e papranueshme ose abuzive sipas standardeve të këtij ligji të prodhojë efekte juridike në territorin shqiptar. Kërkesa për refuzimin e njohjes ose ekzekutimit duhet të jetë e argumentuar. Kjo do të thotë se personi që kërkon mbrojtjen duhet të paraqesë para gjykatës arsyet dhe rrethanat që tregojnë karakterin haptazi të pabazuar të padisë ose natyrën abuzive të procedurës së zhvilluar jashtë vendit. Gjykata nga ana e saj, bën një vlerësim konkret të çështjes, duke u mbështetur në kriteret dhe përkufizimet e parashikuara nga ky ligj.

Kjo dispozitë ka rëndësi të veçantë edhe në rastet kur zgjedhja e juridiksionit të huaj përdoret për të rritur presionin procedural, financiar ose praktik ndaj personit që është angazhuar në pjesëmarrjen publike. Duke i mohuar efekt në Shqipëri një vendimi të mbështetur në një procedurë të tillë, neni 14 forcon mbrojtjen e personave me vendbanim ose seli në Republikën e Shqipërisë dhe siguron që mekanizmat anti-SLAPP të ruajnë efektin e tyre edhe përballë procedurave të zhvilluara në shtete të treta.
Neni 15 plotëson mbrojtjen e parashikuar nga neni 14 duke krijuar një bazë juridiksioni për gjykatat shqiptare në rastet kur personi me vendbanim ose seli në Republikën e Shqipërisë bëhet objekt i një procedure SLAPP në një shtet të tretë.

Në këto raste personit i njihet e drejta t'i drejtohet gjykatës kompetente shqiptare dhe të kërkojë shpërblimin e dëmit dhe pagimin e shpenzimeve të shkaktuara nga procedura e huaj, nëse plotësohen kriteret që padia të jetë haptazi e pabazuar ose procedura të jetë abuzive. Ky mekanizëm është i rëndësishëm sepse dëmi dhe shpenzimet për objektivin e një procedure SLAPP mund të lindin që nga momenti i inicimit të procedurës jashtë vendit dhe jo vetëm pas dhënies së një vendimi përfundimtar. Dispozita krijon në këtë mënyrë një mjet juridik të aksesueshëm në juridiksionin ku personi i cenuar ka vendbanimin ose selinë. Në rastin kur procedura jashtë vendit vazhdon ende, gjykata shqiptare mund të pezullojë gjykimin nëse e çmon të nevojshme. Kjo mundësi i jep gjykatës fleksibilitet për të marrë në konsideratë zhvillimin e procesit të huaj dhe për të shmangur vendimmarrje të parakohshme ose kontradiktore.
Neni 16 dhe 17 parashikojnë mekanizmat që lidhen me informimin e publikut, transparencën dhe monitorimin e zbatimit të ligjit. Këto dispozita synojnë që mbrojtja e parashikuar nga ligji të mos mbetet vetëm në nivel normativ, por të shoqërohet edhe me masa konkrete për njohjen e të drejtave dhe për vlerësimin e mënyrës së zbatimit të tyre në praktikë. 

Në këtë kuadër, Ministria e Drejtësisë ngarkohet me detyrimin për të publikuar në faqen e saj zyrtare informacion mbi të drejtat dhe masat e parashikuara nga ligji. Ky informacion synon t’u japë personave të interesuar një burim zyrtar dhe të aksesueshëm mbi mekanizmat mbrojtës që mund të përdoren në rastet e padive haptazi të pabazuara ose të procedurave gjyqësore abuzive kundër pjesëmarrjes publike. Në të njëjtën kohë, Këshilli i Lartë Gjyqësor ngarkohet me mbledhjen, përpunimin dhe raportimin e të dhënave statistikore mbi kërkesat e paraqitura dhe vendimet e dhëna në zbatim të ligjit. Këto të dhëna synojnë të krijojnë një pasqyrë sa më të qartë mbi zbatimin praktik të dispozitave, numrin dhe natyrën e procedurave të evidentuara, si dhe llojin e masave të kërkuara dhe të vendimeve të marra nga gjykatat.

Mbledhja dhe raportimi i të dhënave kanë rëndësi edhe për vlerësimin e efektivitetit të ligjit dhe për evidentimin e problematikave që mund të shfaqen gjatë zbatimit të tij. Informacioni i mbledhur mund të shërbejë si bazë për masa të mëtejshme ligjore, institucionale ose trajnuese, kur një nevojë e tillë rezulton nga praktika. Duke qenë se të dhënat e mbledhura mund të përmbajnë edhe të dhëna personale, garantohet përpunimi i tyre sipas legjislacionit në fuqi për mbrojtjen e të dhënave personale.
Neni 18 parashikon hyrjen në fuqi të ligjit, 15 ditë pas botimit në Fletoren Zyrtare.  
VII.
MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT

Projektakti është hartuar nga Ministria e Drejtësisë. Ky projektligj i dërgohet për mendim Ministrisë për Evropën dhe Punët e Jashtme, Ministrisë së Punëve të Brendshme, Ministrisë së Financave, Këshillit të Lartë Gjyqësor, Gjykatës së Lartë, Autoritetit të Mediave Audiovizive, Fakulteti i Gazetarisë dhe Filologjisë, Shkollës së Magjistraturës.
Instituti i Studimeve Europiane, është shprehur në rrugë elektronike, si më poshtë vijon: 

Projektligji paraqet disa mangësi dhe ngre një sërë çështjesh që kërkojnë rishikim dhe sqarim, si në raport me kuadrin ekzistues të legjislacionit shqiptar, ashtu edhe në raport me mënyrën dhe shtrirjen e transpozimit të Direktivës. Në disa raste, projektligji duket se tejkalon nivelin minimal të kërkesave të përcaktuara nga Direktiva. Një qasje e tillë, në vetvete, nuk është e përjashtuar dhe mund të jetë e justifikuar nëse synon një standard më të lartë të mbrojtjes së lirisë së shprehjes dhe pjesëmarrjes publike. Megjithatë, çdo tejkalim i minimumit të përcaktuar nga Direktiva duhet të jetë i qartë, i arsyetuar dhe i harmonizuar me sistemin juridik ekzistues, në mënyrë që të mos krijojë rregulla të reja të shkëputura nga kuadri procedural dhe material në fuqi.

Mbi të gjitha, një nga çështjet kryesore që, në gjykimin tim, duhet të adresohet është zgjedhja e një ligji të posaçëm për transpozimin e Direktivës dhe rreziku që kjo zgjedhje të sjellë fragmentim normativ. Ky nuk është thjesht një problem i teknikës legjislative, por një çështje që prek drejtpërdrejt koherencën e sistemit procedural dhe që më pas reflektohet në një sërë problematikash konkrete në dispozitat e veçanta të projektligjit.

Relacioni e justifikon zgjedhjen e një ligji të posaçëm kryesisht me argumentin se “transpozimi i Direktivës realizohet në mënyrë më të plotë dhe më koherente”, pa dhënë një arsyetim të mjaftueshëm se përse ndryshimi i drejtpërdrejtë i Kodit të Procedurës Civile, nuk do të përbënte zgjidhjen më koherente nga pikëpamja e sistemit procedural.

Kjo mungesë arsyetimi është veçanërisht problematike për shkak se vetë projektligji parashikon se, “për aq sa nuk parashikohet ndryshe në këtë ligj, zbatohen rregullat e Kodit të Procedurës Civile”. Për pasojë, projektligji nuk krijon një regjim procedural tërësisht autonom, por një regjim të posaçëm që duhet të zbatohet bashkë me rregullat e përgjithshme të K.Pr.Civile. Krijohen kështu dy nivele paralele rregullimi, të cilat duhet të lexohen dhe interpretohen në mënyrë sistematike: nga njëra anë, rregullat e përgjithshme të Kodit dhe, nga ana tjetër, rregullat e posaçme të projektligjit, pa një mekanizëm të posaçëm dhe të qartë për zgjidhjen e çdo konflikti të mundshëm ndërmjet tyre, përtej zbatimit të përgjithshëm të parimit lex specialis.

Kjo mënyrë rregullimi krijon një rrezik real të fragmentimit normativ. Në vend që rregullat e reja të integrohen në arkitekturën ekzistuese të së drejtës procedurale civile, ato vendosen në një akt të veçantë, duke i kërkuar gjykatës që, për çdo rast konkret, të përcaktojë marrëdhënien ndërmjet normës së posaçme dhe normës së përgjithshme. Kjo barrë interpretuese është veçanërisht e ndjeshme në shkallën e parë të gjykimit, ku zbatimi praktik i këtyre dispozitave do të jetë më i shpeshtë dhe ku ngarkesa e konsiderueshme e gjykatave shqiptare mund ta bëjë edhe më problematike një arkitekturë normative të fragmentuar.

Në këtë drejtim, nga një kërkim i shpejtë, praktika krahasuese e disa shteteve anëtare të Bashkimit Evropian, tregon se transpozimi i së njëjtës Direktivë mund të realizohet edhe përmes ndryshimeve të posaçme në kodin ekzistues të procedurës civile. Kjo qasje meriton të merret në konsideratë pikërisht për shkak se ruan koherencën e sistemit procedural dhe shmang krijimin e regjimeve paralele që kërkojnë një ndërthurje të vazhdueshme ndërmjet ligjit të posaçëm dhe Kodit.

Për këtë arsye, do të ishte e nevojshme që relacioni shpjegues të argumentojë në mënyrë konkrete dhe të mbështetur në analizë krahasuese se përse një ligj i veçantë përbën alternativën më të përshtatshme sesa amendimi i K.Pr.Civile. Në mungesë të këtij argumentimi, zgjedhja e teknikës legjislative nuk justifikohet mjaftueshëm dhe krijon një rrezik të panevojshëm për pasiguri juridike dhe interpretime jokonsistente në zbatimin praktik të dispozitave.

Në fund të fundit, një kuadër që synon të forcojë sigurinë juridike të personave që përfshihen në pjesëmarrjen publike nuk duhet të prodhojë, në mënyrë paradoksale, një arkitekturë procedurale më të ndërlikuar për gjykatat që do ta zbatojnë atë.

Pikërisht, kjo inkonsistencë dhe mungesë harmonizimi, sjell që disa formulime në projektligj të jenë të paqarta dhe kontradiktore me parimet e procesit civil.

Lidhur me komentin e paraqitur, sqarojmë se komenti juaj është pranuar dhe projektligji i propozuar do të miratohet më shumicë të cilësuar, pra me të njëjtën shumicë si Kodi i Procedurës Civile, duke garantuar kështu të njëjtën fuqi juridike me këtë të fundit. Opsioni i përzgjedhur garanton zbatimin korrekt të parimit lex specialis derogat legi gjenerali
 dhe garanton një zbatueshemëri efikase të rregullave dhe procedurave të projektligjit. 
Lidhur me arsyen e zgjedhjes së transpozimit më një ligj të veçantë sqarojmë si vijon: 

Zgjedhja e kësaj forme rregullimi mbështetet në nevojën për të garantuar qartësinë dhe sigurinë juridike në zbatimin e mekanizmave të posaçëm mbrojtës, duke përcaktuar në mënyrë të dallueshme fushën e tyre të zbatimit, kushtet dhe procedurat përkatëse. Njëkohësisht, përqendrimi i këtyre rregullave në një ligj të veçantë shmang ndërhyrjet e shumta dhe të fragmentuara në Kodin e Procedurës Civile, duke ruajtur qëndrueshmërinë dhe koherencën e kuadrit të përgjithshëm procedural civil. Në këtë mënyrë, ligji i veçantë nuk synon të krijojë një sistem alternativ procedural, por të përcaktojë rregulla dhe garanci specifike për një kategori të caktuar procedimesh, të cilat zbatohen në harmoni me dispozitat e përgjithshme të Kodit të Procedurës Civile.

Kjo qasje gjen mbështetje edhe në praktikën legjislative të disa shteteve anëtare të Bashkimit Evropian, të cilat kanë zgjedhur transpozimin e Direktivës anti-SLAPP nëpërmjet miratimit të një ligji të veçantë. Konkretisht, Qiproja, Finlanda dhe Polonia kanë miratuar akte të posaçme ligjore për mbrojtjen e personave që angazhohen në pjesëmarrjen publike nga paditë haptazi të pabazuara dhe procedurat gjyqësore abuzive. Pavarësisht dallimeve në teknikën legjislative të ndjekur nga këto shtete, zgjedhja e një akti të veçantë dëshmon se përqendrimi i mekanizmave mbrojtës në një kuadër të posaçëm ligjor përbën një nga mënyrat e ndjekura për transpozimin e kërkesave të Direktivës, duke mundësuar identifikimin dhe zbatimin më të qartë të tyre.

Për sa më sipër, është vlerësuar se miratimi i një ligji të veçantë, me shumicë të cilësuar, përbën zgjidhjen legjislative të përshtatshme për transpozimin e Direktivës në legjislacionin shqiptar. Kjo zgjidhje mundëson rregullimin e plotë dhe koherent të mekanizmave mbrojtës anti-SLAPP, duke ruajtur njëkohësisht lidhjen sistematike me Kodin e Procedurës Civile. Për këtë qëllim, projektligji përcakton shprehimisht se për çështjet që nuk rregullohen posaçërisht prej tij, zbatohen dispozitat e Kodit të Procedurës Civile, duke garantuar marrëdhënien ndërmjet rregullave të përgjithshme dhe atyre të posaçme procedurale, në përputhje me parimin lex specialis derogat legi generali. Në këtë mënyrë, sigurohet një kuadër ligjor i qartë dhe i unifikuar, pa qenë e nevojshme ndërhyrja në dispozitat e Kodit të Procedurës Civile.
Gjithsesi, në kuadër të këtij komenti, është rishikuar dhe ripunuar i gjithë Kreu III i këtij relacioni, duke dhënë argumentet dhe sqarimet e nevojshme mbi këtë zgjidhje legjislative.
Autoriteti i Mediave Audiovizive, nëpërmjet shkresës nr. 2072, datë 21.08.2026, protokolluar më tonën nr. 4900 prot., datë 24.08.2006, është shprehur si vijon:
1. Fusha e zbatimit dhe procedurat administrative (Neni 2): Projektligji kufizohet në çështjet civile dhe tregtare, duke përjashtuar shprehimisht çështjet administrative. Duke pasur parasysh se subjektet mediatike mund të përballen edhe me procedura ose ankesa administrative që mund të përdoren në mënyrë abuzive për të kufizuar ose intimiduar ushtrimin e lirisë së shprehjes dhe informimit, rekomandojmë që të vlerësohet mundësia e parashikimit të një mekanizmi të përshtatshëm mbrojtës edhe për procedurat administrative me karakter abuziv. Ky mekanizëm duhet të konceptohet në mënyrë të tillë që të mos cenojë procedurat administrative të ligjshme, përfshirë ato që lidhen me përmbushjen e detyrimeve ligjore ose financiare ndaj enteve dhe institucioneve shtetërore.

Lidhur me këtë sugjerim, theksojmë se projektligji është hartuar me qëllim transpozimin e Direktivës (BE) 2024/1069 dhe, për rrjedhojë, fusha e tij e zbatimit është përcaktuar në përputhje me objektin dhe fushën materiale të kësaj Direktive, e cila zbatohet ndaj çështjeve të natyrës civile ose tregtare dhe përjashton, ndër të tjera, çështjet administrative.

Megjithatë, vlerësimi i nevojës për mekanizma të posaçëm mbrojtës ndaj procedurave administrative me karakter abuziv përbën një çështje më të gjerë se transpozimi i kësaj Direktive dhe nuk mund të trajtohet thjesht nëpërmjet zgjerimit të fushës së zbatimit të këtij projektligji. Një ndërhyrje e tillë do të kërkonte një vlerësim të veçantë të kuadrit ligjor administrativ, përfshirë marrëdhënien me Kodin e Procedurave Administrative, legjislacionin sektorial dhe mekanizmat ekzistues të ankimit dhe të kontrollit gjyqësor ndaj veprimtarisë administrative.

2. Përkufizimi i pjesëmarrjes publike (Neni 3, pika 1): Sugjerohet të saktësohet se bëhet fjalë për “deklarata publike”, me qëllim që përkufizimi i pjesëmarrjes publike të jetë sa më i qartë dhe në përputhje me objektin e projektligjit. Gjithashtu, konsiderohet e nevojshme që, në përcaktimin e subjekteve që mund të përfitojnë nga mbrojtja, të merren në konsideratë kategori të tilla si gazetarët, botuesit, organizatat mediatike, sinjalizuesit, mbrojtësit e të drejtave të njeriut, organizatat e shoqërisë civile, OJQ-të, sindikatat, artistët, studiuesit dhe akademikët. Në këtë drejtim, sugjerohet gjithashtu që të merren në konsideratë parashikimet e Direktivës (BE) 2024/1069 lidhur me mbrojtjen e pjesëmarrjes publike jo vetëm në raport me çështje me interes publik aktual, por edhe me çështje me interes publik të ardhshëm ose eventual.

Sa i përket sugjerimit për saktësimin e shprehjes “dhënia e çdo deklarate” në “dhënia e çdo deklarate publike”, vlerësojmë se ky ndryshim do të ngushtonte në mënyrë të pajustifikuar konceptin e pjesëmarrjes publike dhe fushën e mbrojtjes së parashikuar nga projektligji. Në përputhje me nenin 4, pika 1, të Direktivës (BE) 2024/1069, pjesëmarrja publike përfshin dhënien e çdo deklarate ose kryerjen e çdo veprimtarie nga një person fizik ose juridik në ushtrimin e të drejtave dhe lirive të përcaktuara në këtë dispozitë, si dhe veprimet përgatitore, mbështetëse ose ndihmëse të lidhura drejtpërdrejt me to. Për rrjedhojë, përdorimi i përcaktimit “deklarata publike” do të mund të kufizonte mbrojtjen vetëm në deklaratat që kanë karakter publik, ndërkohë që ndërkohë që koncepti i pjesëmarrjes publike sipas direktivës është më i gjerë dhe nuk kufizohet vetëm në deklaratat publike.

Ndërkohë, lidhur me sugjerimin për përcaktimin e shprehur të kategorive të tilla si gazetarët, botuesit, organizatat mediatike, sinjalizuesit, mbrojtësit e të drejtave të njeriut, organizatat e shoqërisë civile, OJQ-të, sindikatat, artistët, studiuesit dhe akademikët, vlerësojmë se nuk është e nevojshme që këto kategori të parashikohen në mënyrë të veçantë në përkufizimin e subjekteve që përfitojnë mbrojtjen e ligjit. Kjo për arsye se mbrojtja e parashikuar nga projektligji lidhet me angazhimin në pjesëmarrjen publike dhe jo me statusin profesional apo institucional të personit. Në këtë kuptim, formulimi “person fizik ose juridik” siguron një fushë më të gjerë dhe gjithëpërfshirëse të mbrojtjes, duke përfshirë edhe kategoritë e sipërpërmendura, për sa kohë që ato angazhohen në veprimtari që përbëjnë pjesëmarrje publike në kuptim të këtij ligji. Një përcaktim i mbyllur i kategorive të subjekteve përfituese do të mund të sillte kufizim të fushës së mbrojtjes ndaj subjekteve të tjera që, pavarësisht statusit të tyre, mund të angazhohen në pjesëmarrje publike.

Lidhur me sugjerimin për marrjen në konsideratë të çështjeve me interes publik të ardhshëm ose eventual, vlerësojmë se ky sugjerim qëndron dhe është reflektuar në tekstin e projektligjit, nëpërmjet përcaktimit në nenin 3, pika 1, se pjesëmarrja publike lidhet me një çështje që paraqet interes publik ose që mund të paraqesë interes publik në të ardhmen. Ky formulim synon të sigurojë që mbrojtja e parashikuar nga projektligji të mos kufizohet vetëm në pjesëmarrjen publike që lidhet me çështje që paraqesin interes publik në momentin e angazhimit, por të përfshijë edhe çështje të cilat mund të marrin interes publik në të ardhmen, në përputhje parashikimin e konsideratës 22 të Direktivës (BE) 2024/1069.
3. Mbrojtja e burimeve gazetareske: Gjatë zbatimit të masave procedurale të parashikuara në projektligji, veçanërisht gjatë administrimit, shkëmbimit dhe vlerësimit të provave, vlerësohet e nevojshme të qartësohet se zbatohen me përparësi garancitë ligjore që lidhen me mbrojtjen e burimeve konfidenciale të gazetarëve. Një parashikim i tillë do të kontribuonte në garantimin e një balance të përshtatshme ndërmjet nevojës për administrimin e provave në procesin gjyqësor dhe mbrojtjes së lirisë së shprehjes dhe informimit.

Sa i përket sugjerimit për parashikimin e garancive të posaçme për mbrojtjen e burimeve konfidenciale të gazetarëve gjatë administrimit, shkëmbimit dhe vlerësimit të provave, vlerësojmë se nevoja për garantimin e të drejtave dhe lirive që lidhen me informacionin konfidencial duhet të vlerësohet në kuadër të rregullave dhe garancive të përgjithshme të parashikuara nga legjislacioni në fuqi dhe jo nëpërmjet krijimit të një rregulli të posaçëm vetëm për burimet gazetareske në këtë projektakt. Kjo qasje është në përputhje edhe me objektin e projektligjit, i cili nuk e lidh mbrojtjen me statusin e gazetarit, por me angazhimin e çdo personi fizik ose juridik në pjesëmarrjen publike. Në këtë kuptim, mbrojtja e gazetarëve, kur lidhet me ushtrimin e pjesëmarrjes publike, mund të përfitojë nga masat procedurale të parashikuara në këtë projektligj, ndërsa çështjet që lidhen në mënyrë specifike me mbrojtjen e burimeve konfidenciale, si dhe me administrimin dhe vlerësimin e provave, vijojnë t’i nënshtrohen legjislacionit procedural dhe garancive të tjera të zbatueshme. 
4. Roli i organit rregullator dhe organizatave (Neni 7): Sugjerohet që të qartësohet dhe, sipas rastit, të parashikohet roli konsultativ i Autoritetit të Mediave Audiovizive në rastet kur gjykata vlerëson nëse një përmbajtje audiovizive ose një veprimtari mediatike lidhet me një çështje me interes publik. Ky rol duhet të kufizohet në dhënien e informacionit ose ekspertizës teknike brenda kompetencave ligjore të Autoritetit dhe nuk duhet të cenojë pavarësinë e gjykatës në vlerësimin dhe vendimmarrjen e saj.

Sa i përket sugjerimit për parashikimin e një roli konsultativ të Autoritetit të Mediave Audiovizive në rastet kur gjykata vlerëson nëse një përmbajtje audiovizive ose një veprimtari mediatike lidhet me një çështje me interes publik, vlerësojmë se nuk është e nevojshme parashikimi i një roli të posaçëm të këtij Autoriteti në kuadër të këtij projektligji. Vlerësimi nëse një veprimtari përbën pjesëmarrje publike dhe nëse lidhet me një çështje me interes publik është pjesë e vlerësimit gjyqësor në çështjen konkrete dhe duhet të kryhet nga gjykata, në përputhje me kriteret e përcaktuara në projektligj. Përfshirja e një organi rregullator në këtë vlerësim si një mekanizëm i posaçëm konsultativ nuk parashikohet nga Direktiva (BE) 2024/1069 dhe nuk vlerësohet e nevojshme për zbatimin e saj. Ndërkohë, kjo nuk përjashton mundësinë që gjykata, kur e çmon të nevojshme për shqyrtimin e çështjes, të kërkojë informacion, të dhëna ose ekspertizë teknike nga Autoriteti i Mediave Audiovizive, në përputhje me kompetencat që i njihen këtij Autoriteti nga legjislacioni në fuqi dhe me rregullat e Kodit të Procedurës Civile. Në këtë mënyrë ruhet njëkohësisht mundësia për të përfituar nga ekspertiza teknike e organit rregullator dhe pavarësia e gjykatës në vlerësimin dhe vendimmarrjen e saj.

5. Harmonizimi i masës së sanksionit me Kodin e Procedurës Civile (Neni 12): Me qëllim shmangien e vështirësive të mundshme në zbatimin e dispozitave të projektligjit, vlerësohet e nevojshme që masa dhe kufijtë e sanksionit të parashikuar në nenin 12 të harmonizohen me mekanizmat ekzistues të sanksionimit të abuzimit procedural të parashikuar në nenin 34 të Kodit të Procedurës Civile. Në këtë kuadër, sugjerohet që të përcaktohet në mënyrë të qartë raporti ndërmjet regjimit të posaçëm të sanksioneve të projektligjit dhe regjimit të përgjithshëm të parashikuar nga Kodi i Procedurës Civile, me qëllim shmangien e mbivendosjes së dispozitave, pasigurisë juridike dhe mundësisë së aplikimit të dyfishtë të sanksioneve për të njëjtën sjellje procedurale.

Sa i përket sugjerimit për harmonizimin e masës dhe kufijve të sanksionit të parashikuar në nenin 12 të projektligjit me mekanizmin e sanksionimit të abuzimit procedural të parashikuar në nenin 34 të Kodit të Procedurës Civile, vlerësojmë se nuk është e nevojshme ndryshimi i kufijve të gjobës së parashikuar në projektligj, pasi bëhet fjalë për dy mekanizma me natyrë, qëllim dhe fushë zbatimi të ndryshme. Neni 34 i Kodit të Procedurës Civile parashikon një mekanizëm të përgjithshëm për sanksionimin e abuzimit me të drejtat në proces, që lidhet me sjellje të ndryshme procedurale abuzive të palëve ose përfaqësuesve të tyre, ndërsa neni 12 i projektligjit parashikon një masë të posaçme në kuadër të mbrojtjes nga paditë haptazi të pabazuara dhe procedurat gjyqësore abuzive kundër pjesëmarrjes publike. Në këtë kuptim, gjoba e parashikuar në nenin 12 nuk përbën thjesht një përsëritje të sanksionit të parashikuar në nenin 34 të Kodit, por është konceptuar si një masë me funksion të veçantë parandalues dhe dekurajues, në funksion të mbrojtjes efektive të pjesëmarrjes publike dhe parandalimit të përdorimit të procesit gjyqësor si mjet presioni ndaj personave që angazhohen në të. Për këtë arsye, përcaktimi i kufijve të gjobës në masën nga 50 000 deri në 300 000 lekë është vlerësuar në raport me natyrën dhe qëllimin e veçantë të kësaj mase dhe nuk ka për qëllim harmonizimin numerik me mekanizmin e përgjithshëm të parashikuar në Kodin e Procedurës Civile. 

6. Barra e provës (Neni 9, pika 2): Pika 2 e nenit 9 vlerësohet të riformulohet në mënyrë që të jetë në përputhje sa më të plotë me Direktivën (BE) 2024/1069. Formulimi aktual, sipas të cilit “barra për të provuar se padia nuk është hapazi e pabazuar i takon paditësit”, mund të interpretohet si vendosje e një barre absolute për provimin e faktit se padia nuk është haptazi e pabazuar. Për këtë arsye, sugjerohet riformulimi i dispozitës në mënyrë që barra e paditësit të lidhet me substancimin dhe provimin e bazueshmërisë së pretendimeve të tij, në përputhje me standardin e përcaktuar nga Direktiva.

Sa i përket sugjerimit për riformulimin e pikës 2 të nenit 9 (aktualisht pika 3 e nenit 9), vlerësojmë se qëndron, me qëllim pasqyrimin më të saktë të standardit të përcaktuar në nenin 12, pika 2, të Direktivës (BE) 2024/1069. Për këtë arsye, pika 3 e nenit 9 është riformuluar.
7. Shpërblimi i dëmit dhe mënyra e paraqitjes së kërkesës (Neni 11): Neni 11 i projektligjit vlerësohet se kërkon një saktësim të mëtejshëm lidhur me mënyrën e aplikimit të tij në praktikë. Në veçanti, duhet të qartësohet natyra procedurale e kërkesës për shpërblimin e dëmit: nëse ajo do të konsiderohet një kërkim i ri i të paditurit, i paraqitur në formën e kundërpadisë, apo një kërkim incidental brenda të njëjtit proces. Kodi i Procedurës Civile përmban rregulla të përcaktuara lidhur me objektin e gjykimit, ndryshimin e objektit, kërkimet e palëve dhe shpenzimet gjyqësore. Gjithashtu, togfjalëshi “në të njëjtin proces”, i përdorur në pikën 2 të nenit 11, nuk përcakton në mënyrë të mjaftueshme formën dhe momentin procedural të paraqitjes së kërkesës, elementet që duhet të përmbajë ajo, mënyrën e administrimit të provave, të drejtën e palës tjetër për ta kundërshtuar kërkesën dhe mënyrën e vendimmarrjes së gjykatës. Për këtë arsye, sugjerohet që këto aspekte të rregullohen shprehimisht, me qëllim garantimin e sigurisë juridike dhe shmangien e problematikave në zbatimin praktik të dispozitës.
Sa i përket sugjerimit për saktësimin e mënyrës së paraqitjes së kërkesave të parashikuara në nenin 11, vlerësojmë se qëndron pjesërisht. Dispozita nuk synon të kufizojë të drejtën e të paditurit për të paraqitur kërkesa dhe për të përdorur mjetet procedurale që i njeh legjislacioni procedural civil. Për sa nuk parashikohet ndryshe në këtë ligj, i padituri mund të ushtrojë të drejtat e tij procedurale në përputhje me rregullat e përgjithshme të Kodit të Procedurës Civile.  Përcaktimi i formës konkrete të kërkesës, momentit procedural të paraqitjes së saj, si dhe rregullave për njoftimin, kundërshtimin, administrimin e provave dhe vendimmarrjen e gjykatës i nënshtrohet rregullave të përgjithshme të Kodit të Procedurës Civile, për aq sa nuk parashikohet ndryshe në këtë ligj. Ndaj, pika 2 e nenit 11 është riformuluar për ta bërë të qartë se kërkesat për zbatimin e masave të parashikuara në këtë nen paraqiten në të njëjtin proces gjyqësor, pa kufizuar mënyrën dhe momentin procedural të ushtrimit të tyre në përputhje me rregullat e Kodit të Procedurës Civile.
Asociacioni i Gazetarëve të Shqipërisë, është shprehur në rrugë elektronike, si më poshtë vijon:
1. Të riformulohet përkufizimi i procedurës abuzive, në mënyrë që një proces të mund të konsiderohet SLAPP edhe kur padia nuk është domosdoshmërisht “haptazi e pabazuar”, por qëllimi, mjetet, kostot ose taktikat procedurale janë abuzive, si dhe të zgjerohet lista e treguesve për identifikimin e saj.
Sa i përket sugjerimit për riformulimin e përkufizimit të “procedurës gjyqësore abuzive kundër pjesëmarrjes publike”, vlerësojmë se qëndron, për sa i përket nevojës për të qartësuar dallimin ndërmjet procedurës gjyqësore abuzive dhe padisë haptazi të pabazuar. Në këtë drejtim, përkufizimi është riformuluar, duke hequr lidhjen e drejtpërdrejtë të procedurës gjyqësore abuzive me ngritjen e një padie haptazi të pabazuar dhe duke parashikuar ndjekjen e pretendimeve të pabazuara si një nga elementet për t’u vlerësuar në këtë kuadër. Ndërkohë, lidhur me sugjerimin për zgjerimin e listës së treguesve të abuzivitetit, vlerësojmë se nuk është e nevojshme parashikimi i shprehur i secilit prej elementeve të sugjeruara, pasi rrethanat e përcaktuara në pikën 3 të nenit 3 nuk kanë karakter shterues. Shprehja “ndër të tjera” i jep diskrecion gjykatës të marrë në konsideratë, sipas rrethanave konkrete të çështjes, edhe elemente të tjera që mund të jenë relevante për vlerësimin e natyrës abuzive të procedurës gjyqësore.
2. Të parashikohet qartë rrëzimi i plotë ose i pjesshëm i padisë në fazën më të hershme të mundshme. si dhe të qartësohet momenti procedural në të cilin mund të paraqitet kërkesa për rrëzim të hershëm. 
Sa i përket sugjerimit për përcaktimin e momentit procedural të paraqitjes së kërkesës për rrëzimin e hershëm, vlerësojmë se ky aspekt është reflektuar në pikën 1 të nenit 9 të projektligjit. Në këtë dispozitë është përcaktuar si momenti procedural, ashtu edhe mënyra e paraqitjes së kërkesës. Gjithashtu, vendimi i rrëzimit sipas këtij neni përbën vendim përfundimar sipas Kodit të Procedurës Civile. 
3. Të përcaktohet shprehimisht se paraqitja e informacionit ose e mendimit me shkrim nuk kushtëzohet nga plotësimi i kritereve për personin e tretë dhe nuk e bën organizatën palë në proces.

Sa i përket sugjerimit për qartësimin e natyrës së paraqitjes së informacioneve ose mendimeve me shkrim nga subjektet e parashikuara në nenin 7, vlerësojmë se ky shqetësim është reflektuar në dispozitën ekzistuese, pasi pika 2 e këtij neni parashikon shprehimisht të drejtën e këtyre subjekteve për t’i paraqitur gjykatës informacione me shkrim edhe kur nuk marrin pjesë në gjykim. Ndërkohë, referimi në pikën 3 te rregullat e Kodit të Procedurës Civile për pjesëmarrjen e personave të tretë lidhet vetëm me rastin e pjesëmarrjes në gjykim dhe nuk kushtëzon paraqitjen e informacioneve me shkrim me përmbushjen e kritereve për personin e tretë. Për këtë arsye, nuk vlerësohet e nevojshme ndërhyrja në dispozitë.
4. T’i jepet gjykatës kompetenca për të aktivizuar kryesisht masat mbrojtëse kur treguesit e një SLAPP-i janë të dukshëm, përfshirë rrëzimin e hershëm të plotë ose të pjesshëm të pretendimit, edhe pa kërkesë të të paditurit. Të sigurohet që barra për të provuar bazueshmërinë e pretendimit t’i takojë paditësit dhe që shqyrtimi i kërkesës të mos e bëjë të pamundur ose tepër të vështirë ushtrimin efektiv të kësaj të drejte.
Lidhur me sugjerimin për t’i dhënë gjykatës kompetencën për të aktivizuar kryesisht masat mbrojtëse, sqarojmë se masat e parashikuara në projektligj janë konceptuar si mjete procedurale që ushtrohen me kërkesë të palës së interesuar, në përputhje me parimin e disponibilitetit dhe rregullat e përgjithshme të procesit civil. Në këtë kuadër, sipas Kodit të Procedurës Civile, janë palët ato që vënë në lëvizje gjykatën dhe përcaktojnë objektin e mosmarrëveshjes, ndërsa gjykata shprehet për kërkesat e paraqitura prej tyre dhe vetëm brenda kufijve të tyre. Për rrjedhojë, nuk vlerësohet e nevojshme t’i atribuohet gjykatës kompetencë për aktivizimin kryesisht të masave të posaçme të parashikuara në projektligj, duke u ruajtur ndarja ndërmjet rolit të gjykatës dhe ushtrimit të të drejtave procedurale nga palët.

Sa i përket sugjerimit, në fjalinë e dytë të kësaj pike, vlerësojmë se qëndron dhe është reflektuar në pikën 3 të nenit 9, me qëllim përafrimin më të plotë me standardin e përcaktuar në nenin 12 të Direktivës (BE) 2024/1069.
5. Të pezullohet procesi kryesor gjatë shqyrtimit të kërkesës për rrëzim të hershëm dhe të ndalohet ndryshimi abuziv i padisë për të shmangur rrëzimin, duke përfshirë mundësinë e parandalimit të tërheqjes ose ndryshimit të padisë pas paraqitjes së kërkesës, kur këto veprime synojnë shmangien e masave mbrojtëse.
Lidhur me sugjerimin për pezullimin e shqyrtimit të themelit gjatë shqyrtimit të kërkesës për rrëzimin e hershëm, vlerësojmë se nuk është e nevojshme vendosja e një pezullimi automatik, pasi projektligji parashikon shqyrtimin me përparësi të kësaj kërkese dhe një afat të përcaktuar për vendimmarrjen nga ana e gjykatës. Ndërkohë sa i përket sugjerimit që, pas paraqitjes së kërkesës për rrëzimin e hershëm, ndryshimi i padisë të kushtëzohet me miratimin e gjykatës, sqarojmë se neni 6 i projektligjit garanton shprehimisht se ndryshimi i objektit ose i shkakut të padisë, si dhe heqja dorë nga gjykimi ose heqja dorë nga padia nuk pengojnë të drejtën e të paditurit për të kërkuar dhe përfituar nga masat procedurale të parashikuara në këtë ligj. Për rrjedhojë, edhe në rast se paditësi ndryshon padinë pas paraqitjes së kërkesës për rrëzim të hershëm, kjo nuk e pengon gjykatën të shqyrtojë kërkesën e të paditurit sipas rregullave të këtij ligji.

6. Të garantohet procedurë e përshpejtuar edhe për ankimin dhe të sqarohet ankueshmëria e vendimit që refuzon rrëzimin e hershëm. duke përcaktuar qartë trajtimin procedural të ankimit dhe, sipas rastit, pezullimin ose vijimin e shqyrtimit të themelit deri në përfundimin e shqyrtimit të kërkesës për rrëzim të hershëm.
Sa i përket ankimit ndaj vendimit që refuzon kërkesën për rrëzimin e hershëm, vlerësojmë se kjo çështje duhet të trajtohet sipas rregullave të përgjithshme të Kodit të Procedurës Civile, ndërsa parashikimi i një procedure të posaçme ankimi në këtë ligj nuk është i nevojshëm. Në këtë mënyrë, projektligji përcakton masën e posaçme të rrëzimit të hershëm dhe garancitë për shqyrtimin e saj, duke ia lënë ushtrimin e kësaj të drejte palës së interesuar dhe pa krijuar kompetenca procedurale kryesisht për gjykatën.

7. Në nenin 11 të përcaktohen kritere më të qarta, duke sugjeruar që për dëmi të përfshijë humbjen e të ardhurave, kostot administrative, dëmin reputacional, stresin emocional, kohën e humbur, pengimin e punës dhe çdo pasojë të provuar që rrjedh nga procedura abuzive. Gjithashtu, publikimi i vendimit duhet të përcaktojë mënyrën, afatin dhe mjetin e publikimit.

Sa i përket sugjerimit për përcaktimin e kategorive dhe kritereve më të detajuara për shpërblimin e dëmit, vlerësojmë se nuk është e nevojshme një rregullim i posaçëm në këtë ligj, pasi përcaktimi dhe vlerësimi i dëmit pasuror dhe jopasuror është në çmim të gjykatës, në përputhje me dispozitat e Kodit Civil dhe praktikën gjyqësore.
Lidhur me sugjerimin për përcaktimin e mënyrës, afatit dhe mjetit të publikimit të vendimit, sqarojmë se është reflektuar në pikën 1, shkronja “b”, të nenit 11, ku përcaktohet se gjykata, krahas urdhërimit të publikimit të vendimit, përcakton mënyrën, mjetin dhe afatin e publikimit, me shpenzimet e paditësit. Ndërkohë, nuk vlerësohet e nevojshme përcaktimi i një mjeti të caktuar komunikimi apo i një shtrirjeje të detyrueshme të publikimit, pasi këto rrethana vlerësohen nga gjykata në funksion të rrethanave konkrete të çështjes.

8. Të rishikohet sistemi i gjobave, në mënyrë që sanksioni të jetë efektiv, proporcional dhe realisht dekurajues edhe ndaj paditësve me fuqi të madhe ekonomike, duke marrë parasysh gjendjen ekonomike të paditësit, vlerën e kërkesës, numrin dhe kohëzgjatjen e procedurave, pasojat e shkaktuara dhe përsëritjen e sjelljes. 
Sa i përket sugjerimit për ndryshimin e kufirit maksimal të gjobës dhe përcaktimin e një sistemi të shkallëzuar të saj, vlerësojmë se nuk është e nevojshme të përcaktohet një regjim i veçantë në varësi të gjendjes ekonomike, xhiros vjetore të paditësit apo numrit të procedurave të iniciuara, pasi neni 12 përcakton një interval të gjobës brenda të cilit gjykata përcakton masën konkrete, duke marrë në konsideratë natyrën dhe pasojat e shkeljes, sjelljen e paditësit dhe nevojën për parandalimin e procedurave të tilla. Këto kritere i mundësojnë gjykatës përcaktimin e një gjobe efektive, proporcionale dhe me efekt parandalues, në përputhje me rrethanat konkrete të çështjes.
Lidhur me sugjerimin për arsyetimin e vendimit të gjykatës në rastet kur, pavarësisht konstatimit të abuzimit, nuk vendoset gjobë, vlerësojmë se ky detyrim buron nga rregullat e përgjithshme të arsyetimit të vendimeve gjyqësore dhe nuk është e nevojshme të përsëritet në mënyrë të posaçme në këtë ligj.

9. Të sqarohet raporti i masave për procedurat në shtetet e treta me marrëveshjet ndërkombëtare ekzistuese si dhe të sigurohet që personi i shënjestruar të mund të kërkojë mbrojtjen në Shqipëri pa qenë i detyruar, në çdo rast, të presë përfundimin e procedurës së huaj.
Sa i përket sugjerimit për qartësimin e raportit me konventat dhe marrëveshjet ndërkombëtare ekzistuese, vlerësojmë se nuk është e nevojshme një parashikim i posaçëm në nenet 14 dhe 15, pasi zbatimi i tyre bëhet në përputhje me detyrimet ndërkombëtare të Republikës së Shqipërisë dhe legjislacionin në fuqi. Ndërkohë, sa i përket sugjerimit që personi të mos kushtëzohet me përfundimin e procesit në shtetin e tretë, kjo është reflektuar në pikën 2 të nenit 15, e cila parashikon shprehimisht rastin kur procedura gjyqësore në shtetin e tretë është ende në shqyrtim.

10. Të parashikohet shprehimisht publikimi elektronik i vendimeve përfundimtare dhe krijimi i një regjistri publik të rasteve të klasifikuara si SLAPP, duke përcaktuar mënyrën e publikimit, aksesueshmërinë dhe respektimin e rregullave për mbrojtjen e të dhënave personale.
Sa i përket sugjerimit për zgjerimin e informacionit që publikohet dhe krijimin e një portali të posaçëm kombëtar, vlerësojmë se nuk është e nevojshme një ndërhyrje e tillë, pasi kuadri ligjor në fuqi parashikon tashmë mekanizma institucionalë për garantimin e informacionit mbi qasjen në drejtësi, përfshirë portalin elektronik të Këshillit të Lartë Gjyqësor. Në këtë kuadër, informacioni mbi të drejtat dhe masat e parashikuara në këtë ligj mund të publikohet nëpërmjet mekanizmave ekzistues, pa krijuar një mekanizëm të veçantë paralel. Sa i përket publikimit elektronik të vendimeve përfundimtare të gjykatave, ky detyrim realizohet nëpërmjet kuadrit ligjor ekzistues për publikimin dhe aksesin në vendimet gjyqësore.
Sa i përket sugjerimit për zgjerimin e informacionit të parashikuar në nenin 16, vlerësohet se kërkesa për informimin e publikut mbi të drejtat dhe masat e parashikuara në këtë ligj përmbushet nëpërmjet publikimit të informacionit përkatës në faqen zyrtare të Ministrisë përgjegjëse për drejtësinë. Informacioni mund të përfshijë, sipas nevojës, edhe të dhëna praktike mbi mënyrën e ushtrimit të këtyre të drejtave dhe mekanizmat e mbështetjes në dispozicion. Për këtë arsye, nuk vlerësohet e nevojshme përcaktimi në ligj i një liste shteruese të kategorive të informacionit apo krijimi i një portali të posaçëm kombëtar kundër SLAPP-ve, pasi një mekanizëm i tillë do të duplikonte kanalet dhe mekanizmat institucionalë ekzistues.
11. Të krijohet detyrimi për mbledhjen dhe publikimin vjetor të të dhënave statistikore. 
Sa i përket sugjerimit për mbledhjen dhe publikimin e të dhënave, sqarojmë se ky koment është pranuar dhe është reflektuar në projektligj, nëpërmjet shtimit të një neni të veçantë që rregullon mbledhjen dhe raportimin e të dhënave statistikore.
12. Të garantohet ndihmë juridike dhe, sipas nevojës, mbështetje financiare e psikologjike për personat e shënjestruar. 
Sa i përket sugjerimit për garantimin e ndihmës juridike dhe, sipas nevojës, të mbështetjes financiare e psikologjike për personat e shënjestruar, sqarojmë se këto çështje nuk janë objekt i rregullimit të këtij projektligji. Ndihma juridike rregullohet nga legjislacioni i posaçëm në fuqi për ndihmën juridike të garantuar nga shteti, ndërsa mbështetja financiare dhe psikologjike mund të adresohen, sipas rastit, nëpërmjet politikave dhe masave mbështetëse ekzistuese. Për rrjedhojë, nuk është konsideruar e nevojshme parashikimi i tyre në mënyrë të posaçme në këtë projektligj.

13. Të përfshihen shprehimisht në zbatim trajnimi i gjyqtarëve, konsultimi me organizatat e gazetarëve dhe një mekanizëm periodik monitorimi të ligjit. si dhe të përcaktohet një pikë kombëtare koordinimi dhe, sipas rastit, një mekanizëm rishikimi të zbatimit të ligjit.
Sa i përket sugjerimit për trajnimin e gjyqtarëve, konsultimin me organizatat e gazetarëve, monitorimin e zbatimit të ligjit, si dhe përcaktimin e një pike kombëtare koordinimi, sqarojmë se këto çështje nuk është konsideruar e nevojshme të rregullohen në mënyrë të posaçme në këtë projektligj, pasi adresohen në kuadrin ligjor dhe institucional ekzistues. Në këtë drejtim, Udhërrëfyesi për Shtetin e së Drejtës, i miratuar në vitin 2023, parashikon që Shkolla e Magjistraturës bën të mundur trajnimin e gjyqtarëve me trajtimin adekuat të SLAPP-in.
Sa i përket rekomandimeve strukturore të paraqitura në këtë pjesë, vlerësojmë se ato kanë karakter më të gjerë se objekti dhe qëllimi i projektligjit, i cili synon përcaktimin e masave dhe garancive të posaçme procedurale për mbrojtjen nga paditë haptazi të pabazuara dhe procedurat gjyqësore abuzive kundër pjesëmarrjes publike. Çështjet që lidhen me ndihmën juridike, trajnimin, mbështetjen institucionale dhe mekanizmat e përgjithshëm të mbrojtjes së gazetarëve dhe pjesëmarrësve në jetën publike rregullohen ose mund të adresohen nëpërmjet kuadrit ligjor dhe institucional ekzistues, pa qenë e nevojshme krijimi i mekanizmave të posaçëm në këtë projektligj. Për këtë arsye, rekomandimet e mësipërme nuk vlerësohet të kërkojnë ndërhyrje në tekstin e projektligjit, pa përjashtuar mundësinë e adresimit të tyre në kuadër të politikave dhe masave të tjera përkatëse.
14.  Të garantohet mbrojtja e burimeve konfidenciale dhe e pjesëmarrësve anonimë në përputhje me standardet europiane për lirinë e shprehjes.
Sa i përket sugjerimit për parashikimin e garancive të posaçme lidhur me zbulimin e identitetit të burimeve konfidenciale ose të pjesëmarrësve anonimë, vlerësojmë se një rregullim i tillë tejkalon objektin e këtij projektligji, i cili synon të vendosë masa procedurale për mbrojtjen e personave që angazhohen në pjesëmarrjen publike nga paditë haptazi të pabazuara dhe procedurat gjyqësore abuzive. Mbrojtja e burimeve konfidenciale dhe e identitetit të pjesëmarrësve anonimë përbën një çështje më të gjerë, që lidhet me garantimin e lirisë së shprehjes dhe informimit dhe duhet të vlerësohet në kuadër të legjislacionit të posaçëm dhe garancive procedurale të zbatueshme.
Z. Artan Rama, gazetar i pavaruar, është shprehur në rrugë elektronike, si më poshtë vijon:
1. Mbi nenin 7 të projektligjit, “Mbështetja e të paditurit në procesin gjyqësor”, z. Rama shprehet se: Neni 7 ka të bëjë me mbështetjen e të paditurit prej organizatave jofitimprurëse dhe grupeve të tjera të interesit (shoqata, sindikata etj.),  konkretisht pika 1, se gjykatat edhe mund ta refuzojnë ofertën e shoqatave për mbrojtjen e të paditurëve, por, mund të pranojnë pika 2 të lexojnë mendimin e tyre, të ardhur me shkrim. Por, nëse një shoqate i jepej e drejta për mendim me shkrim, lidhur me çështjen në shqyrtim, ç’vlerë do të kishte leximi i saj në sallë, për aq kohë sa shoqata nuk do të gëzonte cilësinë e palës? A mundet që një gjykatë të vendosë bazuar në opinionin e një të treti (organizate), e cila, në rastin konkret nuk ka cilësinë e palës në proces?  Dispozita pështjellohet edhe më shumë për shkak të kontradiktave që lindin mes pikave 1 dhe 2 me parashikimet e pikës 3, e cila kjo e fundit, i referohet pjesëmarrjes së personave të tretë në procesin civil. Kështu, me persona të tretë në procesin civil, sipas KPC, nënkuptohen edhe ndërhyrësit dytësorë të cilët paraqiten me vullnetin e tyre për në mbështetur një palë. Në këtë rrethanë, a nuk do të ishte më e dobishme për hartuesit e projektligjit që shoqatat, organizatat etj., në cilësinë e ndërhyrësve, të pozicionoheshin me iniciativën e tyre në favor të palës së paditur, duke u çliruar, njëkohësisht, nga varësia prej vullnetit të këtij të fundit? A nuk do ta bënte kjo rrethanë më të fortë pozicionin e të paditurit? Por projektligji zbaton rregullat e KPC, për aq sa në të nuk parashikohet ndryshe, neni 2 pika 4, çka nënkupton se zbatueshmëria e pikës 3 lidhet me procedura të parregulluara në këtë projektligj. Ndërkohë që favorizimi i pikave 1 dhe 2, parashikuar në ligjin e posaçëm, e shndërron dispozitën në fjalë në një mekanizëm të dobët për një mbrojtje efektive.

Sa më sipër, lidhur me konstatim dhe sugjerimin e z. Rama, vlerësojmë të sjellim në vëmendje parashikimet e Kodit të Procedurës Civile, konkretisht nenit 223, i përcakton se “Gjykata, me kërkesën e palës së interesuar, mund të urdhërojë palën tjetër ose një person të tretë që nuk merr pjesë në çështje, të paraqesë në gjykim një dokument ose një send tjetër, kur çmohet e nevojshme prej saj”. Në këtë kuadër, vlerësojmë se edhe legjislacioni procedural civil në fuqi njeh mundësinë e marrjes së dokumenteve nga persona të tretë që nuk marrin pjesë në gjykim, duke mos e kushtëzuar në çdo rast marrjen e tyre me fitimin e cilësisë së palës në proces.

Gjithashtu, në kushtet kur ky projektligj ka si qëllim transpozimin në legjislacionin kombëtar të Direktivës (BE) 2024/1069, pika 2 e nenit 7 të projektligjit është në harmoni me nenin 9, të kësaj direktive ku parashikohet se këto subjekte të mund të ofrojnë informacione në procedurat përpara gjykatës, në përputhje me legjislacionin kombëtar. Megjithatë, me qëllim shmangien e paqartësive në zbatim, si dhe harmonizimin e parashikimeve të projektligjit me Kodin e Procedurës, në vijim të konstatimeve u rivlerësua dispozita, duke hequr togfjalëshin “ose mendime”, si dhe duke parashikuar vetë mundësinë e paraqitjes së informacioneve me shkrim nga këto subjekte.

Ndërkohë, sa i përket kosntatmit mbi kontraditat që lindin mes pikave 1 dhe 2 me parashikimet e pikës 3 të këtij neni si dhe sugjerimit që subjektet e përmendura në këtë pikë, në cilësinë e ndërhyrësve, të pozicionoheshin me iniciativën e tyre në favor të palës së paditur, shprehemi si më poshtë vijon:
Parashikimi i pikës 1 të nenit 7 të projektligjit se me pëlqimin me shkrim të të paditurit, gjykata mund të lejojë që shoqatat, organizatat, sindikatat ose subjekte të tjera, të cilat, sipas legjislacionit në fuqi, kanë interes të ligjshëm për mbrojtjen ose promovimin e të drejtave të personave që angazhohen në pjesëmarrjen publike, të marrin pjesë në gjykim për të mbështetur të paditurin, është në harmoni me parashikimet e nenit 9 të direktivës së sipërcituar ku përcaktohet se këto subjekte mund të mbështetin të të paditurit vetëm me pëlqimin e këtij të fundit. Megjithatë, me qëllim shmangien e paqartësive në zbatimin e projektligjit, u vlerësua i nevojshëm riformulimi i pikës 3 të kësaj dispozite, duke qartësuar se referimi te dispozitat e Kodit të Procedurës Civile për pjesëmarrjen e personave të tretë në procesin civil lidhet me zbatimin e rregullave procedurale të pjesëmarrjes së tyre, për aq sa janë të pajtueshme me natyrën e tyre.
2. Mbi pikën 1, të nenit 9, të projektligjit z. Rama shprehet se:  

Neni 9, pika 1 (Rrëzimi i padisë haptazi të pabazuar), përmes dhënies të së drejtës të paditurit që të njoftohet nga gjykata (në fazën e përgatitjes së çështjes përpara fillimit të seancës - neni 158) për të informuar të paditurin për të kërkuar rrëzimin e padisë si haptazi të pabazuar, kjo, së pari, mbështet në një perceptim. Ligji, në kuptim të nenit 158, i jep mundësinë të paditurit që të njihet me të drejta që i takojnë këtij të fundit në aspektin procedural. Ama, ligji nuk mbështetet në perceptime të gjyqtarit, pasi në këtë mënyrë, paditësi do të ngrinte menjëherë kërkesën për përjashtimin e gjyqtarit, çka në thelb do ta dëmtonte vetë të paditurin; sado që në pamje të parë, kjo dispozitë duket sikur e favorizon të të paditurin. Nga ana tjetër, do të binte ndesh me parimin themelor të së drejtës për një gjykim të paanshëm. Po këtu (Neni 9, pika 4), mungojnë afatet. Fryma e Direktivës mbështet rrëzimin e hershëm. A mund të garantohet kjo, pa vendosur disa afate, qartësisht të caktuara, të tilla si koha kur paraqitet kërkesa nga i padituri, momenti kur paditësi përgjigjet, etj, dhe këto afate duhet të jenë shumë të shkurtra. Theksoj se kjo është e vetmja dispozitë teknike e mundshme për ta bërë ligjin të zbatueshëm në gjykatë.

Në vijim të këtij konstatimi dhe sugjerimi, vlerësojmë se njoftimi i të paditurit nga gjykata mbi të drejtën për të kërkuar rrëzimin e padisë si haptazi të pabazuar, në një fazë të hershme të vetë procedurës konform njoftimeve sipas nenit 158, të Kodit të Procedurës Civile, sqarojmë ky parashikim i projektligjit është një detyrim i gjykatës për një njoftim të tillë dhe jo një perceptim i tij. Nga mënyra e formulimit të dispozitës nuk rezulton që gjykata të kryejë një vlerësim të tillë, por vetëm të informojë të paditurin për një të drejtë procedurale që i njihet shprehimisht nga projektligji.

Sa i përket konstatimit për mungesën e afateve procedurale, sjellim në vëmendje se në pikën 3 të nenit 5 të projektligjit është përcaktuar shprehimisht afati prej 60 ditësh, brenda të cilit gjykata duhet të vendosë për kërkesën për rrëzimin e padisë haptazi të pabazuar. Gjithashtu, në pikën 2 të nenit 9 parashikohet detyrimi i gjykatës për njoftimin e menjëhershëm të kërkesës paditësit, si dhe caktimi i një afati të arsyeshëm për paraqitjen e prapësimeve. Në këtë kuadër, vlerësojmë se projektligji përmban parashikime të posaçme procedurale që synojnë garantimin e shqyrtimit të hershëm të kërkesës, duke ruajtur njëkohësisht të drejtën e palëve për një proces të rregullt ligjor.

3. Mbi nenin 10, të projektligjit z. Rama shprehet se:  
Neni 10 (Ankimi) lejon ankim në përputhje me rregullat e Kodit të Procedurës Civile. Për shkak të ankimit, vlerësimi përfundimtar mund të marrë kohë, pavarësisht trajtimit të padisë që në fazë të hershme, ndaj do të ishte e nevojshme që këto vendime të trajtoheshin sipas një regjimi të posaçëm ankimi, i cili të parashikonte përshpejtimin e procesit.

Referimi i nenit 10 të projektligjit tek dispozitat e Kodit të Procedurës Civile, është në harmoni të plotë me parashikimet e direktivës së sipërcituar, pasi në nenin 13 të kësaj direktive parashikohet se vendimi për rrëzimin e hershëm të padisë së pabazuar t’i nënshtrohet mundësisë për ankimim, duke mos parashikuar afate të posaçme për shqyrtimin e tij. 
Për më tepër, qëllimi i kësaj dispozite është gjithashtu garantimi i zbatimit të rregullave procedurale të parashikuara në Kodin e Procedurës Civile për ushtrimin dhe shqyrtimin e ankimeve, si dhe shmagies së krijimit të një mekanizmi të ri ankimi, në kushtet kur Kodi parashikon tashmë rregulla për ushtrimin e kësaj të drejte dhe shqyrtimin e saj nga gjykata kompetente.
Së fundmi, nëpërmjet këtij parashikimi synohet të garantohet edhe respektimi i parimit të sigurisë juridike, në funksion të qartësisë dhe mos ndryshimit të vazhdueshëm të rregullave ligjore ekzistuese.
4. Mbi nenin 12, të projektligjit z. Rama shprehet se:  
Neni 12 (Caktimi i gjobës ndaj paditësit) parashikon gjobitja e paditësit, në masën 50,000 lekë deri në 300,000 lekë, në rast pranimi të kërkesës së hershme mbi pabazueshmërinë e padisë. Në këtë kontekst, nuk duhet harruar se paditësit janë persona të pushtetshëm (financiarisht ose politikisht), kësisoj, këto vlera mund të jenë të pandjeshme për ta. Ndaj, unë sugjeroj rritjen e vlerës.

Në vijim të këtij parashikimi vlerësojmë të sjellim në vëmendje se përcaktimi i masës administrative “gjobë”, ka si qëllim mbi të gjitha efektin parandalues që karakterizon vetë këtë masë. Në këtë mënyrë, siç është sqaruar dhe më lart gjoba nuk ka vetëm funksion ndëshkues, por edhe funksion parandalues dhe dekurajues ndaj përdorimit të procesit gjyqësor për të ushtruar presion ose për të kufizuar pjesëmarrjen publike. 
Gjithashtu, duke mbajtur në konsideratë parashikimet e nenit 18 të Kushtetutës së Republikës së Shqipërisë, lidhur me parimin e barazisë përpara ligjit, vlerësojmë se përcaktimi i masës së gjobës duhet të mbështetet në kritere objektive dhe të përligjura, të lidhura me natyrën dhe pasojat e shkeljes, dhe jo në prezumimin se subjektet që iniciojnë procedura gjyqësore abuzive kanë domosdoshmërisht një pozitë të caktuar ekonomike apo politike.
5. Lidhur me transpozimin përmes ligjit të posaçëm, si dhe jo nëpërmjet ndryshimeve në Kodin e Procedurës Civile, vlerësojmë të sjellim në vëmendje se faza e konsultimit publik ka si qëllim shkëmbimin e opinoneve, sugjerimeve dhe praktikave më të mira, me qëllim hartimin e një kuadri ligjor sa më efektiv e të zbatueshëm, në funksion të interesit publik.
Gjithashtu, në këtë relacion shpjegues janë parashtruar dhe argumentuar arsyet e zgjedhjes për hartimin e një ligji të posaçëm, konkretisht për shkak se grupimi i rregullave të posaçme në një ligj të veçantë, shmang ndërhyrjet fragmentare dhe të copëzuara në Kodin e Procedurës Civile, të cilat për shkak të natyrës së këtij akti, kërkojnë një analizë më të gjerë dhe një kujdes të posaçëm në hartimin e tyre. Kjo qasje mbështetet edhe në faktin se kodet karakterizohen nga një shkallë më e lartë qëndrueshmërie dhe ngurtësie nga pikëpamja e teknikës legjislative. Për këtë arsye, zgjedhja për transpozimin e direktivës nëpërmjet një ligji të veçantë krijon kushte më të përshtatshme për një zbatim të plotë, koherent dhe efektiv të kërkesave të saj.
VIII. INSTITUCIONET DHE ORGANET QË NGARKOHEN PËR ZBATIMIN E AKTIT

Ngarkohen me zbatimin e këtij projektligji Ministria e Drejtësisë, gjykatat, si dhe institucionet e tjera kompetente, sipas fushës së përgjegjësisë së tyre të përcaktuar në legjislacionin në fuqi.
IX.
RAPORTI I VLERËSIMIT TË TË ARDHURAVE DHE SHPENZIMEVE BUXHETORE
Ky projektligj nuk ka efekte financiare.

